02014R0224 — SL — 22.09.2022 — 028.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

spremenjena z:





popravljena z:









▼B

UREDBA SVETA (EU) št. 224/2014

z dne 10. marca 2014

o omejevalnih ukrepih zaradi razmer v Srednjeafriški republiki







Člen 1

V tej uredbi se uporabljajo naslednje opredelitve pojmov:

(a) „posredniške storitve“ pomeni: (i) pogajanja ali ureditve glede nakupa, prodaje ali dobave blaga in tehnologije ali finančnih in tehničnih storitev iz ene tretje države v katero koli drugo tretjo državo, ali (ii) prodajo ali nakup blaga in tehnologije ali finančnih in tehničnih storitev iz tretjih državah za prenos v drugo tretjo državo;

(b) „zahtevek“ pomeni vsak zahtevek, ne glede na to, ali se uveljavlja v pravnem postopku ali ne, vložen pred dnevom začetka veljavnosti te uredbe ali po njem in izhaja iz pogodbe ali posla ali je v zvezi s pogodbo ali poslom, in vključuje zlasti: (i) zahtevek za izpolnitev katere koli obveznosti, ki izhaja iz pogodbe ali pravnega posla ali je v zvezi s pogodbo ali pravnim poslom; (ii) zahtevek za podaljšanje dospelosti ali za plačilo obveznice, finančne garancije ali jamstva v kakršni koli obliki; (iii) zahtevek po nadomestilu škode v zvezi s pogodbo ali pravnim poslom; (iv) nasprotni zahtevek; (v) zahtevek po priznanju ali izvršitvi, vključno s postopkom eksekvature, sodbe, arbitražne odločbe ali enakovredne odločitve, kjer koli je bila oblikovana ali izdana;

(c) „pogodba ali posel“ pomeni vsak posel v kakršni koli obliki ali v okviru katere koli veljavne zakonodaje, ki vsebuje eno ali več pogodb ali podobnih obveznosti, sklenjenih med istimi ali različnimi stranmi; v ta namen, „pogodba“ vključuje predvsem finančne garancije ali jamstva ter kredite, ki so lahko pravno samostojni ali ne, in vse pripadajoče določbe, ki izhajajo iz transakcije ali so v zvezi z njo;

(d) „pristojni organi“ pomeni pristojne organe držav članic, kot so določeni na seznamu spletnih strani iz Priloge II;

(e) „gospodarski viri“ pomeni vse vrste sredstev, opredmetena ali neopredmetena, premičnine ali nepremičnine, ki sicer niso sredstva, se pa lahko uporabijo za pridobitev sredstev, blaga ali storitev;

(f) „zamrznitev gospodarskih virov“ pomeni preprečitev uporabe gospodarskih virov za pridobivanje sredstev, blaga ali storitev na kakršen koli način, kar vključuje, vendar ni omejeno na njihovo prodajo, dajanje v najem ali obremenitev s hipoteko;

(g) „zamrznitev sredstev“ pomeni preprečitev vsakršnega premika, prenosa, spremembe, uporabe sredstev, dostopa do njih ali kakršnega koli ravnanja z njimi, ki bi imelo za posledico spremembe v njihovi količini, znesku, lokaciji, lastništvu, posedovanju, vrsti, namembnosti ali druge spremembe, ki bi omogočile uporabo sredstev, vključno z upravljanjem premoženja;

(h) „sredstva“ pomeni vse vrste finančnih sredstev in koristi, kar vključuje, vendar ni omejeno na: (i) gotovino, čeke, denarne terjatve, menice, denarna nakazila in druge plačilne instrumente; (ii) depozite pri finančnih institucijah ali drugih subjektih, stanja na računih, dolgove in zadolžnice; (iii) vrednostne papirje in dolžniške instrumente, s katerimi se trguje javno ali zasebno, vključno z delnicami in deleži, certifikati vrednostnih papirjev, obveznicami, dolžniškimi vrednostnimi papirji, nakupnimi boni, zadolžnicami in pogodbami na izvedene finančne instrumente; (iv) obresti, dividende ali druge prihodke iz sredstev ali vrednost, ustvarjeno s sredstvi; (v) kredit, pravico do pobota, garancije, garancije za dobro izvedbo ali druge finančne obveznosti; (vi) kreditna pisma, konosamente, kupoprodajne listine; ter (vii) dokumente, ki izkazujejo upravičenost do sredstev ali finančnih virov;

(i) „Odbor za sankcije“ pomeni Odbor Varnostnega sveta Združenih narodov, ki je bil ustanovljen v skladu z odstavkom 57 Resolucije 2127 (2013) Varnostnega sveta Združenih narodov;

(j) „tehnična pomoč“ pomeni vsako tehnično podporo v zvezi s popravili, razvojem, proizvodnjo, sestavljanjem, preizkušanjem, vzdrževanjem ali drugimi tehničnimi storitvami in je lahko v obliki navodil, svetovanja, usposabljanja, prenosa praktičnega znanja ali spretnosti ali svetovalnih storitev ter vključuje tudi ustne oblike pomoči;

(k) „ozemlje Unije“ pomeni ozemlja držav članic, kjer se uporablja Pogodba, pod pogoji, določenimi v Pogodbi, vključno z njihovim zračnim prostorom;

Člen 2

Prepovedano je neposredno ali posredno zagotavljati:

(a) tehnično pomoč ali posredniške storitve v zvezi z blagom in tehnologijo s Skupnega seznama vojaškega blaga Evropske unije ( 1 ) (v nadaljnjem besedilu: Skupni seznam vojaškega blaga) ali v zvezi z zagotavljanjem, proizvodnjo, vzdrževanjem in uporabo blaga s tega seznama vsem osebam, subjektom ali organom v Srednjeafriški republiki ali za uporabo v njej;

(b) financiranje ali finančno pomoč v zvezi s prodajo, dobavo, prenosom ali izvozom blaga in tehnologije s Skupnega seznama vojaškega blaga, zlasti v obliki subvencij, posojil in izvoznih kreditnih zavarovanj, kakor tudi zavarovanj in pozavarovanj, za vsakršno prodajo, dobavo, prenos ali izvoz takega blaga in tehnologije ali za zagotavljanje s tem povezane tehnične pomoči ali posredniških storitev vsem osebam, subjektom ali organom v Srednjeafriški republiki ali za uporabo v njej;

(c) tehnično pomoč, financiranje ali finančno pomoč ter posredniške ali transportne storitve v zvezi z zagotavljanjem oboroženega najemniškega vojaškega osebja v Srednjeafriški republiki ali za uporabo v njej.

▼M31

Člen 3

Z odstopanjem od člena 2 se prepovedi iz navedenega člena ne uporabljajo za zagotavljanje tehnične pomoči, financiranja ali finančne pomoči ali posredniških storitev:

(a) namenjenih izključno v podporo ali uporabo v večrazsežnostni integrirani misiji Združenih narodov za stabilizacijo Srednjeafriške republike (MINUSCA), misijah Unije in s strani francoskih sil, razporejenih v Srednjeafriški republiki, in drugih sil držav članic Združenih narodov, ki zagotavljajo usposabljanje in podporo, sporočenih v skladu s točko (b);

(b) v zvezi z dobavo nesmrtonosne opreme in zagotavljanjem pomoči, vključno z operativnim in neoperativnim usposabljanjem varnostnih sil Srednjeafriške republike, tudi državnih civilnih institucij kazenskega pregona, namenjene zgolj v podporo procesu reforme varnostnega sektorja v Srednjeafriški republiki ali za uporabo v tem procesu, ob usklajevanju z misijo MINUSCA, če je bil Odbor za sankcije o zagotavljanju take pomoči ali storitev uradno obveščen vnaprej;

(c) v zvezi z dobavo nesmrtonosne vojaške opreme, namenjene zgolj za uporabo v humanitarne ali varnostne namene, če je bil Odbor za sankcije o zagotavljanju take pomoči ali storitev uradno obveščen vnaprej;

(d) povezanih z zaščitnimi oblačili, vključno z neprebojnimi jopiči in vojaškimi čeladami, ki so jih v Srednjeafriško republiko za lastno uporabo začasno uvozili uslužbenci Združenih narodov, uslužbenci Unije ali njenih držav članic, predstavniki medijev ter delavci na področju humanitarne in razvojne pomoči in njihovo spremno osebje;

(e) v zvezi z dobavo orožja in streliva, vojaških vozil in opreme varnostnim silam Srednjeafriške republike, tudi državnim civilnim institucijam kazenskega pregona, kadar so takšno orožje, strelivo, vozila ali oprema namenjeni izključno v podporo procesu reforme varnostnega sektorja v Srednjeafriški republiki ali za uporabo v tem procesu, če je bil Odbor za sankcije o zagotavljanju take pomoči ali storitev uradno obveščen vnaprej.

▼M20

Člen 4

Z odstopanjem od člena 2, če je zagotavljanje takšne tehnične pomoči ali posredniških storitev, financiranja ali finančne pomoči vnaprej odobril Odbor za sankcije, se prepovedi iz navedenega člena ne uporabljajo za zagotavljanje tehnične pomoči, financiranja ali finančne pomoči za prodajo, dobavo, prenos ali izvoz blaga in tehnologije s Skupnega seznama vojaškega blaga ali za zagotavljanje s tem povezane tehnične pomoči ali posredniških storitev.

▼B

Člen 5

1. Zamrznejo se vsa sredstva in gospodarski viri katerih koli fizičnih ali pravnih oseb, subjektov ali organov s seznama iz Priloge I, ki so v njihovi lasti, posesti, z njimi razpolagajo ali jih nadzorujejo.

2. Fizičnim ali pravnim osebam, subjektom ali organom, uvrščenim na seznam iz Priloge I, se ne sme neposredno niti posredno dati na razpolago sredstev ali gospodarskih virov niti ne smejo od njih imeti koristi.

▼M10

3. Priloga I vsebuje seznam fizičnih ali pravnih oseb, subjektov in organov, za katere Odbor za sankcije ugotovi, da: (a) sodelujejo pri dejanjih, ki ogrožajo mir, stabilnost ali varnost v Srednjeafriški republiki, ali ta dejanja podpirajo, vključno z dejanji, ki ogrožajo ali ovirajo proces stabilizacije in sprave ali ki spodbujajo nasilje; (b) kršijo embargo na orožje, uveden na podlagi odstavka 54 RVSZN 2127 (2013), ali da so neposredno ali posredno dobavili, prodali ali prenesli orožje ali sorodni material oboroženim skupinam ali kriminalnim združbam v Srednjeafriški republiki ali ga od njih prejeli ali tem skupinam ali združbam nudili tehnično svetovanje, usposabljanje ali pomoč, vključno s financiranjem in finančno pomočjo, povezano z nasilnimi dejanji oboroženih skupin ali kriminalnih združb v Srednjeafriški republiki, ali jih od njih prejeli; ▼M15 (c) sodelujejo pri načrtovanju, vodenju ali zagrešitvi dejanj v Srednjeafriški republiki, s katerimi se krši veljavno mednarodno pravo človekovih pravic oziroma mednarodno humanitarno pravo ali s katerimi se zlorabljajo ali kršijo človekove pravice, vključno z napadi na civiliste, napadi na podlagi etnične ali verske pripadnosti žrtev, napadi na civilne objekte, vključno z upravnimi središči, sodišči, šolami in bolnišnicami, ter ugrabitvami in prisilnim razseljevanjem; ▼M10 (d) sodelujejo pri načrtovanju, vodenju ali zagrešitvi dejanj, ki vključujejo spolno nasilje in nasilje na podlagi spola v Srednjeafriški republiki; (e) novačijo otroke ali jih izkoriščajo v oboroženih spopadih v Srednjeafriški republiki in s tem kršijo veljavno mednarodno pravo; (f) podpirajo oborožene skupine ali kriminalne združbe z nezakonitim izkoriščanjem naravnih virov ali trgovino z njimi v Srednjeafriški republiki ali iz nje, vključno z diamanti, zlatom ter prosto živečimi živalmi in proizvodi iz njih; (g) ovirajo dostavo humanitarne pomoči Srednjeafriški republiki, dostop do nje ali njeno razdeljevanje v Srednjeafriški republiki; ▼M15 (h) sodelujejo pri načrtovanju, vodenju, sponzoriranju ali izvedbi napadov zoper misije Združenih narodov ali mednarodne varnostne sile, vključno z misijo MINUSCA, misijami Unije in francoskimi operacijami, ki jim nudijo podporo, pa tudi proti humanitarnemu osebju; ▼M10 (i) vodijo subjekt, ki ga je Odbor za sankcije uvrstil na seznam, ali nudijo podporo osebi, subjektu ali organu, ki ga je Odbor za sankcije uvrstil na seznam, ali delajo za ali v imenu ali po navodilih take osebe, subjekta ali organa ali vodijo subjekt, ki je v lasti ali pod nadzorom osebe, subjekta ali organa, ki ga je Odbor za sankcije uvrstil na seznam; ▼M15 (j) zagrešijo dejanja, ki spodbujajo k nasilju, zlasti na podlagi etnične ali verske pripadnosti, ter spodkopavajo mir, stabilnost ali varnost v Srednjeafriški republiki in nato tudi sodelujejo pri dejanjih, ki ogrožajo mir, stabilnost ali varnost v Srednjeafriški republiki, ali taka dejanja podpirajo; ▼M28 (k) sodelujejo pri načrtovanju, vodenju, sponzoriranju ali zagrešitvi dejanj v Srednjeafriški republiki, s katerimi se krši mednarodno humanitarno pravo, vključno z napadi na zdravstveno ali humanitarno osebje.

▼B

Člen 6

Pristojni organi držav članic lahko z odstopanjem od člena 5 in pod pogoji, ki se jim zdijo primerni, odobrijo sprostitev nekaterih zamrznjenih sredstev ali gospodarskih virov ali razpolaganje z nekaterimi sredstvi ali gospodarskimi viri, če so izpolnjeni naslednji pogoji:

(a) zadevni pristojni organ ugotovi, da so sredstva ali gospodarski viri: (i) potrebni za zadovoljevanje osnovnih potreb fizičnih ali pravnih oseb, subjektov ali organov, navedenih v Prilogi I, in njihovih vzdrževanih družinskih članov, vključno s plačili za živila, najemnine ali hipoteke, zdravila in zdravstveno oskrbo, davke, zavarovalne premije in pristojbine za javne storitve; (ii) namenjeni izključno za plačilo razumnih honorarjev ali nadomestil za stroške zagotavljanja pravnih storitev; ali (iii) namenjeni izključno za plačilo pristojbin ali stroškov storitev za redno hranjenje ali vzdrževanje zamrznjenih sredstev ali gospodarskih virov; ter

(b) je zadevna država članica obvestila Odbor za sankcije o odločitvi iz točke (a) in svoji nameri, da bo izdala dovoljenje, ter Odbor za sankcije ni nasprotoval takemu ravnanju v petih delovnih dneh po prejemu obvestila.

Člen 7

Z odstopanjem od člena 5 lahko pristojni organi držav članic dovolijo sprostitev nekaterih zamrznjenih sredstev ali gospodarskih virov ali razpolaganje z določenimi sredstvi ali gospodarskimi viri pod pogoji, ki se jim zdijo primerni, vendar pod pogojem, da zadevni pristojni organ ugotovi, da so zadevna sredstva ali gospodarski viri potrebni za kritje izrednih stroškov ter da je zadevna država članica navedeno ugotovitev sporočila Odboru za sankcije, ki jo je odobril.

Člen 8

Z odstopanjem od člena 5 lahko pristojni organi države članice dovolijo sprostitev nekaterih zamrznjenih sredstev ali gospodarskih virov, če so izpolnjeni naslednji pogoji:

(a) zadevna sredstva ali gospodarski viri so predmet sodne, upravne ali arbitražne zastave, določene pred datumom, ko je bila oseba, subjekt ali organ iz člena 5 uvrščen v Prilogo I, ali pravne, upravne ali arbitražne sodbe, izdane pred navedenim datumom;

(b) zadevna sredstva ali gospodarski viri se bodo uporabili izključno za poravnavo terjatev, ki so zavarovane s tako zastavno pravico ali priznane kot veljavne v taki sodbi, v mejah, določenih z veljavno zakonodajo in predpisi, ki urejajo pravice oseb s takimi terjatvami;

(c) zaseg ali odločba nista v korist fizičnih ali pravnih oseb, subjektov ali organov, naštetih v Prilogi I,

(d) priznanje zasega ali odločbe ni v nasprotju z javnim redom zadevne države članice; ter

(e) država članica je o zastavni pravici ali sodbi uradno obvestila Odbor za sankcije.

Člen 9

Z odstopanjem od člena 5 in če mora fizična ali pravna oseba, subjekt ali organ iz Priloge I poravnati plačilo na podlagi pogodbe ali sporazuma, ki ga je sklenila zadevna fizična ali pravna oseba, subjekt ali organ, ali obveznosti, ki so nastale za zadevno fizično ali pravno osebo, subjekt ali organ, pred dnem, ko je Varnostni svet ZN ali Odbor za sankcije to osebo, subjekt ali organ uvrstil na seznam, lahko pristojni organi držav članic, pod pogoji, ki se jim zdijo primerni, dovolijo sprostitev nekaterih zamrznjenih sredstev ali gospodarskih virov, če je zadevni pristojni organ ugotovil, da:

(a) se sredstva ali gospodarski viri uporabijo za plačilo s strani fizične ali pravne osebe, subjekta ali organa s seznama v Prilogi I;

(b) plačilo ne pomeni kršitve člena 5(2); ter

(c) zadevna država članica deset delovnih dni vnaprej uradno obvesti Odbor za sankcije o tem, da namerava dovoliti sprostitev.

Člen 10

1. Člen 5(2) finančnim ali kreditnim institucijam, ki prejemajo sredstva, ki jih tretje stranke prenesejo na račune fizičnih ali pravnih oseb, subjektov ali organov s seznama v Prilogi I, ne preprečuje kreditiranja zamrznjenih računov, pod pogojem, da se kakršen koli tak priliv na tak račun tudi zamrzne. Finančna ali kreditna institucija o vseh takih transakcijah nemudoma obvesti zadevni pristojni organ.

2. Člen 5(2) se ne uporablja za prilive na zamrznjenih računih, kot so: (a) obresti ali drugi dohodki na teh računih; (b) zapadla plačila po pogodbah, sporazumih ali obveznostih, ki so bili sklenjeni ali so nastali pred datumom, ko je bila fizična ali pravna oseba, subjekt ali organ iz člena 5 uvrščena v Prilogo I; ali (c) plačila na podlagi sodne, upravne ali arbitražne zastave ali sodbe, kakor je navedeno v členu 8; ter če so take obresti, drugi dohodki in plačila zamrznjeni v skladu s členom 5(1).

Člen 11

1. Ne glede na veljavna pravila glede poročanja, zaupnosti in poslovne skrivnosti fizične in pravne osebe, subjekti in organi: (a) pristojnim organom države članice, kjer prebivajo ali imajo sedež, nemudoma predložijo vse informacije, ki bi olajšale izvajanje te uredbe, kot so informacije o računih in zneskih, zamrznjenih v skladu s členom 5, ter posredujejo te informacije Komisiji neposredno ali preko države članice; ter (b) sodelujejo s pristojnimi organi pri vsakem preverjanju takih informacij.

2. Vse dodatne informacije, ki jih Komisija prejme neposredno, so na voljo državam članicam.

3. Vse informacije, poslane ali prejete v skladu s tem členom, se uporabljajo samo za namene, za katere so bile poslane ali prejete.

Člen 12

Prepovedano je zavestno in namerno sodelovati v dejavnostih, katerih namen ali učinek je izogibanje ukrepom iz členov 2 in 5.

Člen 13

1. Zamrznitev sredstev in gospodarskih virov ali odklonitev dajanja sredstev ali gospodarskih virov na razpolago, izvedena v dobri veri, da je tako dejanje v skladu s to uredbo, ne povzroči nikakršne odgovornosti fizične ali pravne osebe ali subjekta ali organa, ki jo uveljavlja, ali njegovih direktorjev ali zaposlenih, razen če se dokaže, da je bila zamrznitev ali zadržanje sredstev in gospodarskih virov posledica malomarnosti.

2. Če fizične ali pravne osebe, subjekti ali organi niso imeli utemeljenega razloga za sum, da bi lahko s svojim ravnanjem kršili prepovedi iz te uredbe, za svoje ravnanje niso odgovorni.

Člen 14

1. V zvezi s pogodbami ali drugimi pravnimi posli, katerih izvedba je bila posredno ali neposredno, v celoti ali deloma ovirana zaradi ukrepov, uvedenih v skladu s to uredbo, se ne ugodi nobenemu zahtevku, vključno z zahtevki za nadomestilo škode ali podobnimi zahtevki te vrste, kot je odškodninski zahtevek ali zahtevek za uveljavljanje garancije, zlasti zahtevek za podaljšanje dospelosti obveznice, garancije ali jamstva, predvsem finančne garancije ali finančnega jamstva v kakršni koli obliki, ki ga zahteva: (a) določene fizične ali pravne osebe, subjekti ali organi s seznamov iz Priloge I; (b) katera koli fizična ali pravna oseba, subjekt ali organ, ki deluje prek oseb, subjektov ali organov iz točke (a) ali v njihovem imenu.

2. V vseh postopkih za uveljavitev zahtevka dokazno breme glede dokazovanja, da izpolnitev zahtevka ni prepovedana z odstavkom 1, nosi fizična ali pravna oseba, subjekt ali organ, ki uveljavlja zahtevek.

3. Ta člen ne posega v pravico fizičnih ali pravnih oseb, subjektov in organov iz odstavka 1 do sodne presoje zakonitosti neizpolnjevanja pogodbenih obveznosti v skladu s to uredbo.

Člen 15

1. Komisija in države članice se obvestijo o ukrepih, sprejetih v skladu s to uredbo, in si izmenjajo vse druge pomembne informacije, ki so jim na voljo v zvezi s to uredbo, zlasti informacije o: (a) sredstvih, zamrznjenih v skladu s členom 5, in pooblastilih, podeljenih v skladu s členi 6, 7 in 8; (b) težavah v zvezi s kršitvami in pregonom kršiteljev ter o sodbah, ki jih izrečejo nacionalna sodišča.

2. Države članice takoj obvestijo druga drugo in Komisijo o vseh drugih pomembnih razpoložljivih informacijah, ki bi lahko vplivale na učinkovito izvajanje te uredbe.

Člen 16

Komisija je pooblaščena, da spremeni Prilogo II na podlagi informacij, ki so jih poslale države članice.

Člen 17

1. Če Varnostni svet Združenih narodov ali Odbor za sankcije fizično ali pravno osebo, subjekt ali organ uvrsti na seznam in določitev utemelji, Svet to fizično ali pravno osebo, subjekt ali organ vključi v Prilogo I. Svet o svojem sklepu in njegovi utemeljitvi obvesti zadevno fizično ali pravno osebo, subjekt ali organ bodisi neposredno, če je naslov znan, bodisi z objavo uradnega obvestila, s tem pa navedeni fizični ali pravni osebi, subjektu ali organu da možnost, da predloži pripombe.

2. Če so predložene pripombe ali novi tehtni dokazi, Svet pregleda svoj sklep in o tem ustrezno obvesti zadevno osebo, subjekt ali organ.

3. Če se Združeni narodi odločijo osebo, subjekt ali organ črtati s seznama ali spremeniti identifikacijske podatke osebe, subjekta ali organa, ki je na seznamu, Svet ustrezno spremeni Prilogo I.

Člen 18

Kjer je to mogoče, so v Prilogo I vključeni podatki, ki jih zagotovi Varnostni svet ali Odbor za sankcije in ki so potrebni za identifikacijo zadevnih fizičnih ali pravnih oseb, subjektov ali organov. Pri fizičnih osebah lahko ti podatki vključujejo imena, pa tudi vzdevke, datum in kraj rojstva, državljanstvo, številki potnega lista in osebne izkaznice, spol, naslov, če je znan, ter funkcijo ali poklic. Pri pravnih osebah ali subjektih pa lahko ti podatki vključujejo imena, kraj in datum vpisa, številko vpisa in sedež podjetja. V Prilogo I se vključi tudi datum določitve s strani Varnostnega sveta ali Odbora za sankcije.

Člen 19

1. Države članice sprejmejo pravila o sankcijah, ki se uporabljajo za kršitve določb te uredbe, in vse potrebne ukrepe, da se zagotovi njihovo izvajanje. Predpisane sankcije morajo biti učinkovite, sorazmerne in odvračilne.

2. Države članice po začetku veljavnosti te uredbe nemudoma obvestijo Komisijo o pravilih iz odstavka 1 in jo obveščajo o vseh njihovih naknadnih spremembah.

▼M20

Člen 19a

1. Svet in Komisija ter visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik) lahko obdelujejo osebne podatke za namene opravljanja nalog, ki jih imajo po tej uredbi. Te naloge vključujejo: (a) kar zadeva Svet, pripravo in spreminjanje Priloge I; (b) kar zadeva visokega predstavnika, pripravo sprememb Priloge I; (c) kar zadeva Komisijo: (i) dodajanje vsebine Priloge I k elektronskemu konsolidiranemu seznamu oseb, skupin in subjektov, za katere veljajo finančni omejevalni ukrepi Unije, ter na interaktivni zemljevid sankcij, ki sta javno dostopna; (ii) obdelavo informacij o učinku ukrepov, sprejetih v skladu s to uredbo, kot so vrednost zamrznjenih sredstev in podatki o odobritvah, ki so jih izdali pristojni organi.

2. Svet, Komisija in visoki predstavnik lahko po potrebi ustrezne podatke v zvezi s kaznivimi dejanji, ki jih storijo fizične osebe s seznama, in s kazenskimi obsodbami teh oseb ali varnostnimi ukrepi v zvezi s temi osebami obdelujejo samo, kolikor je taka obdelava potrebna za pripravo Priloge I.

3. V tej uredbi so Svet, službe Komisije s seznama v Prilogi II k tej uredbi in visoki predstavnik določeni za „upravljavca“ v smislu točke 8 člena 3 Uredbe (EU) 2018/1725, da se zadevnim fizičnim osebam omogoči uveljavljanje pravic, ki jih imajo na podlagi Uredbe (EU) 2018/1725.

▼B

Člen 20

1. Države članice imenujejo pristojne organe iz te uredbe in jih opredelijo na spletnih straneh s seznama v Prilogi II. Države članice Komisijo uradno obvestijo o vseh spremembah naslovov na seznamu njihovih spletnih strani iz Priloge II.

2. Države članice po začetku veljavnosti te uredbe Komisijo nemudoma uradno obvestijo o svojih pristojnih organih, vključno s kontaktnimi podatki navedenih pristojnih organov, in jo obveščajo o vseh naknadnih spremembah.

3. Kadar se v tej uredbi navaja obveznost obveščanja Komisije, sporočanja ali druge vrste komuniciranja z njo, se za tako komunikacijo uporabljajo naslov in drugi kontaktni podatki, navedeni v Prilogi II.

Člen 21

Ta uredba se uporablja:

(a) na ozemlju Unije, vključno z njenim zračnim prostorom;

(b) na vseh zrakoplovih ali vseh plovilih, ki so v pristojnosti držav članic;

(c) za vse osebe na ozemlju ali zunaj ozemlja Unije, ki imajo državljanstvo ene od držav članic;

(d) za vse pravne osebe, subjekte ali organe na ozemlju ali zunaj ozemlja Unije, ki so registrirani ali ustanovljeni v skladu z zakonodajo države članice;

(e) za vse pravne osebe, subjekte ali organe v zvezi z vsakim poslom, opravljenim v celoti ali delno znotraj Unije.

Člen 22

Ta uredba začne veljati na dan objave v Uradnem listu Evropske unije.

Ta uredba je zavezujoča v celoti in se neposredno uporablja v vseh državah članicah.

▼M2









PRILOGA I

SEZNAM OSEB IN SUBJEKTOV IZ ČLENA 5

▼M12

A. Osebe

▼M23

1. Francois Yangouvonda BOZIZÉ (alias: (a) Bozize Yangouvonda; (b) Samuel Peter Mudde (rojen 16. decembra 1948, v Izu, Južni Sudan))

Naziv: (a) nekdanji vodja države Srednjeafriške republike; (b) profesor

Datum rojstva: (a) 14. oktober 1946; (b) 16. december 1948

Kraj rojstva: (a) Mouila, Gabon; (b) Izo, Južni Sudan

Državljanstvo: (a) Srednjeafriška republika; (b) Južni Sudan

Št. potnega lista: D00002264, izdan 11. junija 2013 (izdal minister za zunanje zadeve, v Jubi, Južni Sudan. Veljaven do 11. junija 2017. Diplomatski potni list, izdan na ime Samuel Peter Mudde)

Nacionalna matična št.: M4800002143743 (osebna številka na potnem listu)

Naslov: (a) Uganda; (b) Bangui, Srednjeafriška republika (od vrnitve iz Ugande decembra 2019)

Datum uvrstitve na seznam ZN: 9. maj 2014

Druge informacije: mati se imenuje Martine Kofio. Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN: https://www.interpol.int/en/How-we-work/Notices/View-UN-Notices-Individuals

Informacije iz povzetka razlogov za uvrstitev na seznam, ki ga je pripravil Odbor za sankcije:

Bozizé je bil na seznam uvrščen 9. maja 2014 na podlagi odstavka 36 Resolucije 2134 (2014), ker je „sodel(oval) pri dejanjih, ki ogrožajo mir, stabilnost ali varnost v Srednjeafriški republiki, ali taka dejanja podpira(l)“.

Dodatne informacije:

Bozizé je skupaj s svojimi podporniki pozval k napadu na Bangui, ki se je zgodil 5. decembra 2013. Vse od takrat poskuša izvajati operacije za destabilizacijo in na ta način ohranjati napetost v glavnem mestu Srednjeafriške republike. Milico antibalaka naj bi ustanovil, preden je 24. marca 2013 pobegnil iz Srednjeafriške republike. V sporočilu je svojo milico pozval, naj se nasilno zoperstavi sedanjemu režimu in islamistom. Zagotavljal naj bi tudi finančno in materialno podporo pripadnikom milice, ki si prizadevajo za destabilizacijo trenutne tranzicije in za njegovo vrnitev na oblast. Večina pripadnikov antibalake prihaja iz srednjeafriških oboroženih sil, ki so se po državnem udaru razkropile po podeželju in jih je Bozizé nato reorganiziral. Bozizé in njegovi podporniki nadzorujejo več kot polovico enot antibalake.

Sile, zveste Bozizéju, so bile oborožene z jurišnimi puškami, minometi in raketometalci ter so vse pogosteje vpletene v povračilne napade na muslimansko prebivalstvo v Srednjeafriški republiki. Razmere v Srednjeafriški republiki so se po napadu, ki so ga 5. decembra 2013 v Banguiju izvedle sile antibalake in v katerem je umrlo več kot 700 ljudi, drastično poslabšale.

▼M19

2. Nourredine ADAM (alias: (a) Nureldine Adam; (b) Nourreldine Adam; (c) Nourreddine Adam; (d) Mahamat Nouradine Adam; (e) Mohamed Adam Brema Abdallah)

Naziv: (a) general; (b) minister za varnost; (c) generalni direktor „izrednega odbora za obrambo demokratičnih dosežkov“.

Datum rojstva: (a) 1970; (b) 1969; (c) 1971; (d) 1. januar 1970; (e) 1. januar 1971.

Kraj rojstva: (a) Ndele, Srednjeafriška republika; (b) Algenana, Sudan.

Državljanstvo: (a) Srednjeafriška republika; (b) Sudan.

Številka potnega lista: (a) D00001184 (potni list SAR); (b) P04838205 (izdan 10. junija 2018 v Bahriju, Sudan. Veljaven do 9. junija 2023. Izdan na ime Mohamed Adam Brema Abdallah).

Nacionalna matična št.: (a) 202-2708-8368 (Sudan).

Naslov: (a) Birao, Srednjeafriška republika; (b) Sudan.

Datum uvrstitve na seznam ZN: 9. maj 2014.

Drugi podatki: Spletna povezava do posebnega obvestila Interpola in Varnostnega sveta ZN: https://www.interpol.int/en/How-we-work/Notices/View-UN-Notices-Individuals

Informacije iz povzetka razlogov za uvrstitev na seznam, ki ga je pripravil Odbor za sankcije:

Nourredine je bil uvrščen na seznam 9. maja 2014 na podlagi odstavka 36 Resolucije 2134 (2014) zaradi „sodelovanja pri dejanjih, ki ogrožajo mir, stabilnost ali varnost Srednjeafriške republike, ali zagotavljanja podpore tem dejanjem“.

Dodatne informacije

Noureddine je eden od prvih voditeljev skupine Séléka. Je obenem general in predsednik ene od oboroženih uporniških skupin Séléke, in sicer centralne PJCC, skupine z uradnim nazivom Konvencija domoljubov za pravičnost in mir, katere kratica je tudi CPJP (Convention des patriotes pour la justice et la paix). Kot nekdanji vodja „fundamentalne“ frakcije Konvencije domoljubov za pravičnost in mir (CPJP/F) je bil vojaški koordinator ex-Séléke med ofenzivami v času prejšnjega upora v Srednjeafriški republiki, ki je trajal od začetka decembra 2012 do marca 2013. Brez Noureddinove pomoči in njegovega tesnega odnosa s čadskimi specialnimi enotami Séléki verjetno ne bi uspelo vreči z oblasti nekdanjega predsednika Srednjeafriške republike Françoisa Bozizéja.

Odkar je bila 20. januarja 2014 za začasno predsednico imenovana Catherine Samba-Panza, je Noureddine eden od glavnih načrtovalcev taktičnega umika ex-Séléke v Sibut, njegov cilj pa je uresničitev načrta o oblikovanju muslimanskega oporišča na severu države. Svojim silam je jasno naročil, naj ne upoštevajo navodil prehodne vlade in vojaških voditeljev mednarodne podporne misije v Srednjeafriški republiki pod afriškim vodstvom (MISCA). Noureddine dejavno poveljuje ex-Séléki, nekdanjim silam Séléke, ki jih je septembra 2013 domnevno razpustil Djotodia, ter vodi operacije, usmerjene proti krščanskim skupnostim, in še naprej zelo podpira in usmerja pripadnike ex-Séléke, ki delujejo v Srednjeafriški republiki.

Nourredine je bil 9. maja 2014 uvrščen na seznam tudi na podlagi odstavka 37(b) Resolucije 2134 (2014) zaradi „sodelovanja pri načrtovanju, vodenju ali zagrešitvi dejanj, s katerimi se krši veljavno mednarodno pravo v zvezi s človekovimi pravicami ali mednarodno humanitarno pravo“.

Potem ko je Séléka 24. marca 2013 prevzela nadzor nad Banguijem, je bil Nourredine Adam imenovan za ministra za varnost, nato pa za generalnega direktorja „izrednega odbora za obrambo demokratičnih dosežkov“ (Comité extraordinaire de défense des acquis démocratiques – CEDAD, to je zdaj že nedelujoča obveščevalna služba Srednjeafriške republike). Nourredine Adam je uporabljal CEDAD kot svojo osebno politično policijo, ki je izvedla številne samovoljne aretacije, mučenja in usmrtitve po hitrem postopku. Poleg tega je bil Noureddine eden od ključnih akterjev, odgovornih za krvavo operacijo v Boy Rabu. Sile Séléke so avgusta 2013 napadle Boy Rabe, srednjeafriško sosesko, ki velja za oporišče podpornikov Françoisa Bozizéja in njegove etnične skupine. Pod pretvezo, da iščejo skladišča orožja, so pripadniki Séléke domnevno pobili številne civiliste in nato divje ropali. Ko so se ti napadi razširili na druge četrti, je na tisoče prebivalcev zavzelo mednarodno letališče, ki se je zaradi prisotnosti francoskih vojakov zdelo varno zatočišče, in zasedlo vzletno stezo.

Nourredine je bil 9. maja 2014 uvrščen na seznam tudi na podlagi odstavka 37(d) Resolucije 2134 (2014) zaradi „podpore oboroženim skupinam ali kriminalnim združbam s pomočjo nezakonitega izkoriščanja naravnih virov“.

Nourredine Adam je imel v začetku leta 2013 pomembno vlogo v mrežah financiranja ex-Séléke. Potoval je v Saudovo Arabijo, Katar in Združene arabske emirate, kjer je zbiral sredstva za nekdanji upor. Deloval je tudi kot posrednik pri čadski mreži preprodaje diamantov, ki je potekala med Srednjeafriško republiko in Čadom.

▼M3 —————

▼M23

4. Alfred YEKATOM (alias: (a) Alfred Yekatom Saragba; (b) Alfred Ekatom; (c) Alfred Saragba; (d) Colonel Rombhot; (e) Colonel Rambo; (f) Colonel Rambot; (g) Colonel Rombot; (h) Colonel Romboh)

Naziv: poveljujoči naddesetnik Forces Armées Centrafricaines (FACA)

Datum rojstva: 23. junij 1976

Kraj rojstva: Srednjeafriška republika

Državljanstvo: Srednjeafriška republika

Naslov: (a) Mbaiki, provinca Lobaye, Srednjeafriška republika (tel. +236 72 15 47 07 / +236 75 09 43 41); Bimbo, provinca Ombella-Mpoko, Srednjeafriška republika (prejšnje bivališče)(b) ; (c) Haag (od predaje Mednarodnemu kazenskemu sodišču 17. novembra 2018)

Datum uvrstitve na seznam ZN: 20. avgust 2015

Druge informacije: nadzoroval je veliko skupino oboroženih pripadnikov milice in ji poveljeval. Oče (posvojitelj) se imenuje Ekatom Saragba (pisano tudi Yekatom Saragba). Je brat Yvesa Saragbe, poveljnika antibalake v Batalimu v provinci Lobaye in nekdanjega vojaka FACA. Fizični opis: barva oči: črna; barva las: plešast; polt: črna; višina: 170 cm; teža: 100 kg.

Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN: https://www.interpol.int/en/How-we-work/Notices/View-UN-Notices-Individuals

Informacije iz povzetka razlogov za uvrstitev na seznam, ki ga je pripravil Odbor za sankcije:

Alfred Yekatom je bil na seznam uvrščen 20. avgusta 2015 na podlagi odstavka 11 Resolucije 2196 (2015), ker je „sodel(oval) pri dejanjih, ki ogrožajo mir, stabilnost ali varnost v Srednjeafriški republiki, ali taka dejanja podpira(l), vključno z dejanji, ki ogrožajo ali kršijo prehodne sporazume ali ki ogrožajo ali ovirajo proces politične tranzicije, tudi tranzicijo v smeri svobodnih in poštenih demokratičnih volitev, ali ki spodbujajo nasilje“.

Dodatne informacije:

Alfred Yekatom, znan tudi kot Colonel (polkovnik) Rombhot, je eden od vodij milice znotraj frakcije gibanja antibalaka, znane kot „antibalaka z juga“. Ima čin poveljujočega naddesetnika v Forces Armées Centrafricaines (FACA – Srednjeafriške oborožene sile).

Sodeloval je pri dejanjih, ki ogrožajo mir, stabilnost in varnost v Srednjeafriški republiki, in taka dejanja podpiral, vključno z dejanji, ki ogrožajo prehodne sporazume in proces politične tranzicije. Nadzoroval je veliko skupino oboroženih pripadnikov milice, ki so se nahajali v četrti PK9 v Banguiju in v mestih Bimbo (provinca Ombella-Mpoko), Cekia, Pissa in Mbaïki (glavno mesto province Lobaye), ter ji poveljeval, svoj sedež pa je imel na območju v sklopu koncesije za izkoriščanje gozdov v Batalimu.

Yekatom neposredno nadzoruje približno ducat kontrolnih točk s posadkami, sestavljenimi iz povprečno desetih oboroženih pripadnikov milice v vojaških uniformah in z orožjem, med drugim vojaškimi jurišnimi puškami; kontrolne točke so od glavnega mosta med Bimbom in Banguijem vse do Mbaïkija (provinca Lobaye) ter od Pisse do Batalima (ob meji z Republiko Kongo); pripadniki milice pobirajo nezakonite davke od zasebnih vozil in motornih koles, potniških vozil in tovornjakov, ki izvažajo gozdne vire v Kamerun in Čad, pa tudi od plovil, ki plujejo po reki Oubangui. Yekatoma so opazili, ko je osebno pobiral te nezakonite davke. Yekatom in pripadniki njegove milice naj bi pobijali tudi civiliste.

5. Habib SOUSSOU (alias: Soussou Abib)

Naziv: (a) koordinator antibalake v provinci Lobaye; (b) naddesetnik v Srednjeafriških oboroženih silah (FACA)

Datum rojstva: 13. marec 1980

Kraj rojstva: Srednjeafriška republika

Državljanstvo: Srednjeafriška republika

Naslov: Boda, Srednjeafriška republika (tel. +236 72198628)

Datum uvrstitve na seznam ZN: 20. avgust 2015

Druge informacije: 11. aprila 2014 imenovan za območnega poveljnika antibalake (COMZONE) za Bodo, 28. junija 2014 pa za celotno provinco Lobaye. Pod njegovim poveljstvom so se še naprej vrstili načrtni poboji, spopadi in napadi na humanitarne organizacije in humanitarne delavce. Fizični opis: barva oči: rjava; barva las: črna; višina: 160 cm; teža: 60 kg. Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN: https://www.interpol.int/en/How-we-work/Notices/View-UN-Notices-Individuals

Informacije iz povzetka razlogov za uvrstitev na seznam, ki ga je pripravil Odbor za sankcije:

Habib Soussou je bil na seznam uvrščen 20. avgusta 2015 na podlagi odstavkov 11 ter 12(b) in (e) Resolucije 2196 (2015), ker je „sodel(oval) pri dejanjih, ki ogrožajo mir, stabilnost ali varnost v Srednjeafriški republiki, ali taka dejanja podpira(l), vključno z dejanji, ki ogrožajo ali kršijo prehodne sporazume ali ki ogrožajo ali ovirajo proces politične tranzicije, tudi tranzicijo v smeri svobodnih in poštenih demokratičnih volitev, ali ki spodbujajo nasilje“; „sodel(oval) pri načrtovanju, vodenju ali zagrešitvi dejanj, s katerimi se krši mednarodno pravo na področju človekovih pravic ali mednarodno humanitarno pravo ali s katerimi se zlorabljajo ali kršijo človekove pravice v Srednjeafriški republiki, vključno z dejanji, ki vključujejo spolno nasilje, napadi na civiliste, napadi na podlagi etnične ali verske pripadnosti žrtev, napadi na šole in bolnišnice ter ugrabitvami in prisilnim izseljevanjem“, ter „ovira(l) dostavo humanitarne pomoči Srednjeafriški republiki, dostop do nje ali njeno razdeljevanje“.

Dodatne informacije:

Habib Soussou je bil 11. aprila 2014 imenovan za območnega poveljnika antibalake (COMZONE) za Bodo, zato je trdil, da je odgovoren za varnostne razmere v tej sous-préfecture. Generalni koordinator antibalake Patrice Edouard Ngaïssona je 28. junija 2014 Habiba Soussouja imenoval za provincialnega koordinatorja, in sicer od 11. aprila 2014 za mesto Boda, od 28. junija 2014 pa za vso provinco Lobaye. V Bodi se na območjih, za katera je Soussou poveljnik ali koordinator antibalake, vsak teden vrstijo načrtovani poboji, spopadi in napadi antibalake na humanitarne organizacije in humanitarne delavce. Soussou in sile antibalake so na teh območjih napadale tudi civiliste in jim grozile z napadi.

▼M12

6. Oumar YOUNOUS ABDOULAY (alias: (a) Oumar Younous; (b) Omar Younous; (c) Oumar Sodiam; (d) Oumar Younous M'Betibangui).

Naziv: nekdanji general Séléke.

Datum rojstva:2. april 1970.

Državljanstvo: Sudan, diplomatski potni list Srednjeafriške republike št. D00000898, izdan 11. aprila 2013 (veljaven do 10. aprila 2018)

Naslov: (a) Bria, Srednjeafriška republika (tel.: +236 75507560); (b) Birao, Srednjeafriška republika; (c) Tullus, južni Darfur, Sudan (prejšnje bivališče).

Datum uvrstitve na seznam ZN:20. avgust 2015.

Druge informacije:

Je tihotapec diamantov in general Séléke s tremi zvezdicami ter tesni zaupni sodelavec nekdanjega začasnega predsednika Srednjeafriške republike Michela Djotodie. Fizični opis: barva las: črna; višina: 180 cm; pripada etnični skupini Fulanijev. Fotografija je na voljo za vključitev v posebno obvestilo Interpola in Varnostnega sveta ZN. Domnevno umrl 11. oktobra 2015. Spletna povezava do posebnega obvestila Interpola in Varnostnega sveta ZN: https://www.interpol.int/en/notice/search/un/5903116

Informacije iz povzetka razlogov za uvrstitev na seznam, ki ga je pripravil Odbor za sankcije:

Oumar Younous je bil uvrščen na seznam 20. avgusta 2015 na podlagi odstavkov 11 in 12(d) Resolucije 2196 (2015), ker je „sodel(oval) pri dejanjih, ki ogrožajo mir, stabilnost ali varnost v Srednjeafriški republiki ali jih podpira(l), vključno z dejanji, ki ogrožajo ali kršijo prehodne sporazume ali ki ogrožajo ali ovirajo proces politične tranzicije, tudi tranzicijo v smeri svobodnih in poštenih demokratičnih volitev, ali ki spodbujajo nasilje“; in „podpira(l) oborožene skupine ali kriminalne združbe s pomočjo nezakonitega izkoriščanja naravnih virov ali trgovine z njimi v Srednjeafriški republiki, vključno z diamanti, zlatom ter prosto živečimi živalmi in proizvodi iz njih“.

Dodatne informacije:

Oumar Younous je kot general nekdanje organizacije Séléka in tihotapec diamantov zagotavljal podporo oboroženi skupini z nezakonitim izkoriščanjem naravnih virov in trgovino z njimi, vključno z diamanti, v Srednjeafriški republiki.

Oumar Younous, nekdanji voznik družbe SODIAM, ki kupuje diamante, se je oktobra 2008 pridružil uporniški skupini Mouvement des Libérateurs Centrafricains pour la Justice (MLCJ). Decembra 2013 je bil identificiran kot general Séléke s tremi zvezdicami in tesni zaupni sodelavec začasnega predsednika Michela Djotodie.

Younous sodeluje v trgovini z diamanti iz Brie in Sam Ouandje v Sudan. Oumar Younous po poročanju virov sodeluje pri pobiranju paketov z diamanti, skritih v Brii, in njihovem prevozu v Sudan za prodajo.

▼M23

7. Haroun GAYE (alias: (a) Haroun Geye; (b) Aroun Gaye; (c) Aroun Geye)

Naziv: Poročevalec politične koordinacije Front Populaire pour la Renaissance de Centrafrique (FPRC)

Datum rojstva: (a) 30. januar 1968; (b) 30. januar 1969

Številka potnega lista: Srednjeafriška republika, številka O00065772 (črka O, ki ji sledijo tri ničle), veljaven do 30. decembra 2019

Naslov: (a) Bangui, Srednjeafriška republika; (b) Ndélé, Bamingui-Bangoran

Datum uvrstitve na seznam ZN: 17. december 2015

Druge informacije: Gaye je eden od vodij Front Populaire pour la Renaissance de Centrafrique (FPRC), marginalizirane oborožene skupine ex-Séléke v Banguiju (ni uvrščena na seznam). Je tudi eden od vodij „Defense Committee“ (odbora za obrambo) banguijske PK5; odbor, znan kot „PK5 Resistance“ ali „Texas“, prebivalce izsiljuje za denar, jih ustrahuje in nad njimi izvaja fizično nasilje (ni uvrščen na seznam). Nourredine Adam (glej pri točki 2) je 2. novembra 2014 Gayeja imenoval za poročevalca političnega usklajevanja FPRC. Odbor Varnostnega sveta, ustanovljen z Resolucijo 2127 (2013) o Srednjeafriški republiki, je 9. maja 2014 Adama vključil na svoj seznam sankcij. Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN: https://www.interpol.int/en/How-we-work/Notices/View-UN-Notices-Individuals

Informacije iz povzetka razlogov za uvrstitev na seznam, ki ga je pripravil Odbor za sankcije:

Haroun Gaye je bil na seznam uvrščen 17. decembra 2015 na podlagi odstavkov 11 ter 12(b) in (f) Resolucije 2196 (2015), ker je „sodel(oval) pri dejanjih, ki ogrožajo mir, stabilnost ali varnost v Srednjeafriški republiki“; „sodel(oval) pri načrtovanju, vodenju ali zagrešitvi dejanj, s katerimi se krši mednarodno pravo na področju človekovih pravic ali mednarodno humanitarno pravo ali s katerimi se zlorabljajo ali kršijo človekove pravice v Srednjeafriški republiki, vključno z dejanji, ki vključujejo spolno nasilje, napadi na civiliste, napadi na podlagi etnične ali verske pripadnosti žrtev, napadi na šole in bolnišnice ter ugrabitvami in prisilnim izseljevanjem“, in „sodel(oval) pri načrtovanju, vodenju, sponzoriranju ali izvedbi napadov zoper misije ZN ali mednarodne varnostne sile, vključno z misijo MINUSCA, misijami Evropske unije in francoskimi operacijami, ki jim nudijo podporo“.

Dodatne informacije:

Haroun Gaye je od začetka leta 2014 eden od voditeljev oborožene skupine, ki deluje v banguijski četrti PK5. Predstavniki civilne družbe, ki zastopajo četrt PK5, navajajo, da Gaye in njegova oborožena skupina podpihujejo konflikt v Banguiju, nasprotujejo spravi ter prebivalstvu preprečujejo gibanje v tretje okrožje Banguija in iz njega. Gaye in 300 protestnikov je 11. maja 2015 z blokado dostopa do prehodnega nacionalnega sveta oviralo zadnji dan banguijskega foruma. Po poročanjih naj bi Gaye pri koordinaciji tega oviranja sodeloval z uradniki antibalake.

Gaye je 26. junija 2015 z manjšo skupino pripadnikov motil začetek kampanje za registracijo volivcev v banguijski četrti PK5, zaradi česar jo je bilo treba prekiniti.

Sile misije MINUSCA so 2. avgusta 2015 poskusile aretirati Gaya v skladu z določbami odstavka 32(f)(i) Resolucije Varnostnega sveta Združenih narodov 2217 (2015). Gaye naj bi bil opozorjen na navedeni poskus aretacije, zato se je obdal z močno oboroženimi podporniki, ki so začeli streljati na sile skupne projektne skupine v okviru misije MINUSCA. Gayevi možje so v sedemurnem oboroženem spopadu z vojaki misije MINUSCA uporabili strelno orožje, raketomete in ročne granate, pri čemer so ubili enega in ranili osem pripadnikov mirovnih sil. Gaye je sodeloval pri spodbujanju nasilnih protestov in spopadov, ki so se odvijali konec septembra 2015 in pri katerih je, kot kaže, šlo za poskus strmoglavljenja prehodne vlade. Poskus je verjetno bil delo podpornikov nekdanjega predsednika Bozizéja, ki so v ta namen sklenili zavezništvo z Gayem in drugimi voditelji FPRC. Zdi se, da je želel Gaye ustvariti cikel povračilnih napadov, ki bi ogrozili napovedane volitve. Zadolžen je bil za koordinacijo z marginaliziranimi pripadniki antibalake.

Gaye se je 1. oktobra 2015 v četrti PK5 srečal z Eugènom Barretem Ngaïkossetom, članom marginalizirane skupine antibalake, s katerim je želel pripraviti načrt za skupen napad na Bengui, ki naj bi bil v soboto, 3. oktobra. Gayeva skupina je prebivalcem četrti PK5 preprečevala, da bi jo zapustili, s čimer je želela okrepiti skupnostno identiteto muslimanskega prebivalstva ter tako zaostriti medetnične napetosti in se izogniti spravi. Gaye je 26. oktobra 2015 s svojo skupino prekinil sestanek med banguijskim nadškofom in imamom banguijske osrednje mošeje ter zagrozil udeležencem, ki so se morali umakniti iz osrednje mošeje in zbežati iz četrti PK5.

▼M16

8. Eugène BARRET NGAÏKOSSET (alias: (a) Eugene Ngaikosset; (b) Eugene Ngaikoisset; (c) Eugene Ngakosset; (d) Eugene Barret Ngaikosse; (e) Eugene Ngaikouesset; (f)„The Butcher of Paoua“; (g) Ngakosset)

Naziv: (a) nekdanji poveljnik, predsedniška garda Srednjeafriške republike; (b) nekdanji poveljnik, pomorske sile Srednjeafriške republike.

Datum rojstva: 8. oktober 1967.

Številka osebne izkaznice: vojaška identifikacijska številka: 911-10-77, oborožene sile Srednjeafriške republike (FACA).

Naslov: Bangui, Srednjeafriška republika.

Datum uvrstitve na seznam ZN: 17. december 2015.

Drugi podatki: Poveljnik Eugène Barret Ngaïkosset je nekdanji član predsedniške garde nekdanjega predsednika Françoisa Bozizéja in je povezan z gibanjem anti-Balaka. Potem ko je bil izročen iz Brazzavilla, je 17. maja 2015 pobegnil iz zapora in ustanovil lastno frakcijo gibanja anti-Balaka, v katero je vključil nekdanje bojevnike FACA. Spletna povezava do posebnega obvestila Interpola in Varnostnega sveta ZN: https://www.interpol.int/en/notice/search/un/6217455.

Informacije iz povzetka razlogov za uvrstitev na seznam, ki ga je pripravil Odbor za sankcije:

Eugène Barret Ngaïkosset je bil uvrščen na seznam 17. decembra 2015 na podlagi odstavkov 11 ter 12(b) in (f) Resolucije 2196 (2015), ker je „sodel(oval) pri dejanjih, ki ogrožajo mir, stabilnost ali varnost v Srednjeafriški republiki“; „sodel(oval) pri načrtovanju, vodenju ali zagrešitvi dejanj, s katerimi se krši mednarodno pravo na področju človekovih pravic ali mednarodno humanitarno pravo ali s katerimi se zlorabljajo ali kršijo človekove pravice v Srednjeafriški republiki, vključno z dejanji, ki vključujejo spolno nasilje, napadi na civiliste, napadi na podlagi etnične ali verske pripadnosti žrtev, napadi na šole in bolnišnice ter ugrabitvami in prisilnim izseljevanjem“; in „sodel(oval) pri načrtovanju, vodenju, sponzoriranju ali izvedbi napadov zoper misije ZN ali mednarodne varnostne sile, vključno z MINUSCA, misijami Evropske unije in francoskimi operacijami, ki jim nudijo podporo“.

Dodatni podatki:

Ngaïkosset je eden od glavnih storilcev nasilnih dejanj, ki so bila konec septembra 2015 izvršena v Banguiju. Ngaïkosset in drugi pripadniki gibanja anti-Balaka so sodelovali z marginaliziranimi člani ex-Séléka z namenom, da bi omajali prehodno vlado Srednjeafriške republike. Ngaïkosset je v noči med 27. in 28. septembrom 2015 s pripadniki neuspešno poskusil vlomiti v žandarsko postajo „Izamo“, da bi ukradel orožje in strelivo. Skupina je 28. septembra obkolila pisarne državnega radia.

Ngaïkosset se je 1. oktobra 2015 v četrti PK5 srečal s Harounom Gayem, voditeljem Front Populaire pour la Renaissance de Centrafrique (FPRC), s katerim je želel pripraviti načrt za skupen napad na Bangui v soboto, 3. oktobra.

Minister za pravosodje Srednjeafriške republike je 8. oktobra 2015 napovedal preiskovalni postopek za Ngaïkosseta in druge posameznike zaradi njihovih vlog v nasilnih dejanjih septembra 2015 v Banguiju. Ngaïkosset in drugi naj bi bili udeleženi v „nezaslišanem ravnanju, ki je pomenilo kršitev notranje varnosti države, zaroto ter pozivanje k državljanski vojni, državljanski nepokorščini, sovraštvu in sostorilstvu“. Pravosodni organi Srednjeafriške republike so dobili navodilo, naj začnejo preiskavo, v okviru katere naj najdejo in aretirajo storilce in sokrivce.

Ngaïkosset naj bi 11. oktobra 2015 naročil milici gibanja anti-Balaka, ki je bila pod njegovim poveljstvom, naj izvršujejo ugrabitve, in sicer predvsem francoskih državljanov, pa tudi političnih akterjev Srednjeafriške republike in uradnikov OZN, da bi na ta način prisilil predsednico prehodne vlade Catherine Samba-Panza v zgodnji odstop.

▼M12

9. Joseph KONY (Alias: (a) Kony; (b) Joseph Rao Kony; (c) Josef Kony; (d) Le Messie sanglant)

Naziv: Poveljnik Gospodove odporniške vojske

Datum rojstva: (a) 1959; (b) 1960; (c) 1961; (d) 1963; (e) 18 sep. 1964; (f) 1965; (g) (avg. 1961); (h) (jul. 1961); (i) 1. jan. 1961; (j) (apr. 1963)

Kraj rojstva: (a) vas Palaro, župnija Palaro, okrožje Omoro, okoliš Gulu, Uganda; (b) Odek, Omoro, Gulu, Uganda; (c) Atyak, Uganda

Državljanstvo: ugandski potni list

Naslov: (a) Vakaga, Srednjeafriška republika; (b) Haute-Kotto, Srednjeafriška republika; (c) Basse-Kotto, Srednjeafriška republika; (d) Haut-Mbomou, Srednjeafriška republika; (e) Mbomou, Srednjeafriška republika; (f) Haut-Uolo, Demokratična republika Kongo; (g) Bas-Uolo, Demokratična republika Kongo; (h) (Prijavljeni naslov: Kafia Kingi (območje na meji med Sudanom in Južnim Sudanom, katerega končni status še ni določen). Od januarja 2015 naj bi bilo iz Sudana domnevno izgnanih 500 pripadnikov Gospodove odporniške vojske.)

Datum uvrstitve na seznam ZN:7. marec 2016.

Druge informacije:

Kony je ustanovitelj in vodja Gospodove odporniške vojske (Lord's Resistance Army – LRA) (glej vnos pod 2). LRA je pod njegovim poveljstvom ugrabila, ubila in pohabila na tisoče civilistov po vsej Srednji Afriki. Odgovorna je za ugrabitve, razselitve in uboje stotin posameznikov v Srednjeafriški republiki in izvajanje spolnega nasilja ter ropa in uničuje civilno lastnino. Ime očeta: Luizi Obol. Ime matere: Nora Obol. Spletna povezava do posebnega obvestila Interpola in Varnostnega sveta ZN: https://www.interpol.int/en/notice/search/un/5932340

Informacije iz povzetka razlogov za uvrstitev na seznam, ki ga je pripravil Odbor za sankcije:

Joseph Kony je bil na seznam uvrščen 7. marca 2016 na podlagi odstavkov 12 ter 13(b), (c), in (d) Resolucije 2262 (2016), ker je „sodel(oval) pri dejanjih, ki ogrožajo mir, stabilnost ali varnost v Srednjeafriški republiki ali jih podpira(l)“, „sodel(oval) pri načrtovanju, vodenju ali zagrešitvi dejanj, s katerimi se krši mednarodno pravo na področju človekovih pravic ali mednarodno humanitarno pravo ali s katerimi se zlorabljajo ali kršijo človekove pravice v Srednjeafriški republiki, vključno z dejanji, ki vključujejo spolno nasilje, napadi na civiliste, napadi na podlagi etnične ali verske pripadnosti žrtev, napadi na šole in bolnišnice ter ugrabitvami in prisilnim izseljevanjem“; „novači(l) ali izkorišča(l) otroke v oboroženih spopadih v Srednjeafriški republiki in s tem krši(l) veljavno mednarodno pravo“; in „podpira(l) oborožene skupine ali kriminalne združbe s pomočjo nezakonitega izkoriščanja naravnih virov ali trgovine z njimi v Srednjeafriški republiki, vključno z diamanti, zlatom ter prosto živečimi živalmi in proizvodi iz njih“.

Dodatne informacije:

Kony je ustanovitelj LRA, velja za ustanovitelja te skupine ter njenega verskega voditelja, predsednika in vrhovnega poveljnika. LRA se je pojavila na severu Ugande v osemdesetih letih ter ugrabila, ubila in pohabila že na tisoče civilistov po vsej Srednji Afriki. Kony je zaradi vse večjega vojaškega pritiska v letih 2005 in 2006 ukazal umik LRA iz Ugande. Od takrat je ta skupina dejavna v Demokratični republiki Kongo, Srednjeafriški republiki, Južnem Sudanu in menda tudi Sudanu.

Kony kot njen voditelj oblikuje in izvršuje strategijo LRA, vključno s trajnimi povelji za napadanje in nasilje nad civilnimi prebivalci. Od leta 2013 LRA pod poveljstvom Josepha Konyja izvaja ugrabitve, razselitve in uboje stotin posameznikov, pa tudi spolno nasilje po vsej Srednjeafriški republiki, ter ropa in uničuje civilno lastnino. LRA je prisotna predvsem na vzhodu Srednjeafriške republike in domnevno tudi na območju Kafia Kingi na meji med Sudanom in Južnim Sudanom, katerega končni status še ni določen, a je pod vojaškim nadzorom te skupine, kjer napada vasi ter pleni hrano in zaloge. Borci nastavljajo zasede in napadajo varnostne sile, ki jim med odzivanjem na napade LRA kradejo opremo, poleg tega pa so tarče napadov LRA tudi vasi brez vojaške prisotnosti, ki jih ropajo. LRA je okrepila napade na rudnike diamantov in zlata.

Mednarodno kazensko sodišče je izdalo nalog za prijetje Konyja. To sodišče ga obtožuje dvanajstih 12 zločinov zoper človečnost, vključno z umori, zasužnjevanjem, spolnim zasužnjevanjem, posilstvi ter nečloveškimi dejanji povzročanja hudih telesnih poškodb in bolečin, kakor tudi 21 vojnih zločinov, vključno z umori, krutim ravnanjem s civilnim prebivalstvom, napadom, namerno uperjenim proti civilnemu prebivalstvu, plenjenjem, napeljevanjem k posilstvu in prisilnim novačenjem otrok, mlajših od 15 let, z ugrabitvami.

Kony je uporniškim borcem izdal trajno povelje za ropanje tradicionalnih rudarjev diamantov in zlata na vzhodu Srednjeafriške republike. Po napadih naj bi njegova skupina nekatere od rud prepeljala v Sudan ali z njimi trgovala z lokalnim prebivalstvom in člani nekdanjega zavezništva Séléka.

Kony je svojim borcem tudi ukazal, naj nezakonito lovijo slone v narodnem parku Garamba v Demokratični republiki Kongo, od koder naj bi slonje okle prek vzhoda Srednjeafriške republike prevažali v Sudan, tam pa naj bi jih višji uradniki LRA domnevno prodajali ter pri tem trgovali s sudanskimi trgovci in lokalnimi uradniki. Trgovina s slonovino za Konyjevo skupino predstavlja pomemben vir dohodka. Od januarja 2015 naj bi bilo iz Sudana domnevno izgnanih 500 pripadnikov Gospodove odporniške vojske.

10. Ali KONY (Alias: (a) Ali Lalobo; (b) Ali Mohammad Labolo; (c) Ali Mohammed; (d) Ali Mohammed Lalobo; (e) Ali Mohammed Kony; (f) Ali Mohammed Labola; (g) Ali Mohammed Salongo; (h) Ali Bashir Lalobo; (i) Ali Lalobo Bashir; (j) Otim Kapere; (k) „Bashir“; (l) „Caesar“; (m) „One-P“; (n) „1-P“

Naziv: namestnik, Gospodova odporniška vojska

Datum rojstva: (a) 1994; (b) 1993; (c) 1995; (d) 1992

Naslov: Kafia Kingi (območje na meji med Sudanom in Južnim Sudanom, katerega končni status še ni določen).

Datum uvrstitve na seznam ZN:23. avgust 2016.

Druge informacije:

Ali Kony je namestnik v Gospodovi odporniški vojski (LRA) – subjektu, uvrščenem na seznam –, in sin vodje LRA Josepha Konyja – osebe, uvrščene na seznam. Ali je od leta 2010 vključen v poveljniško strukturo LRA. Je eden izmed skupine višjih oficirjev LRA, ki imajo sedež pri Josephu Konyju. Spletna povezava do posebnega obvestila Interpola in Varnostnega sveta ZN: https://www.interpol.int/en/notice/search/un/5971056

Informacije iz povzetka razlogov za uvrstitev na seznam, ki ga je pripravil Odbor za sankcije:

Ali Kony je bil na seznam uvrščen 23. avgusta 2016 v skladu z odstavkoma 12 ter 13 (d) in (g) Resolucije 2262 (2016), na podlagi katerih se na seznam uvrstijo osebe, ki „sodelujejo pri dejanjih, ki ogrožajo mir, stabilnost ali varnost v Srednjeafriški republiki, ali jih podpirajo“, „podpirajo oborožene skupine ali kriminalne združbe s pomočjo nezakonitega izkoriščanja naravnih virov ali trgovine z njimi v Srednjeafriški republiki ali iz Srednjeafriške republike, vključno z diamanti, zlatom ter prosto živečimi živalmi in proizvodi iz njih“, „vodijo subjekt, ki ga je odbor uvrstil na seznam v skladu z odstavkom 36 ali 37 Resolucije 2134(2014) ali Resolucije 2262 (2016), ali nudijo podporo osebi ali subjektu ali delajo za ali v imenu ali po navodilih osebe ali subjekta, ki ga je odbor uvrstil na seznam v skladu z odstavkom 36 ali 37 Resolucije 2134(2014) ali Resolucije 2262 (2016), ali vodijo subjekt, ki je v lasti ali pod nadzorom na seznam uvrščene osebe ali subjekta.“.

Ali Kony velja za morebitnega naslednika Josepha Konyja na položaju vodje LRA. Vse bolj je vključen v operativno načrtovanje LRA in prek njega se lahko pride v stik z Josephom Konyjem. Je tudi obveščevalni oficir LRA, ki poveljuje do desetim podrejenim.

Z bratom Salimom Konyjem sta odgovorna za izvrševanje discipline znotraj LRA. Bila naj bi del najožjega vodstvenega kroga okoli Josepha Konyja ter odgovorna za izvrševanje Konyjevih ukazov. Sprejela sta disciplinske odločitve o kaznovanju ali usmrtitvah članov LRA, ki niso upoštevali pravil LRA. Salim in Ali po ukazih Josepha Konyja sodelujeta pri tihotapljenju slonovine iz narodnega parka Garamba na severu Demokratične republike Kongo prek Srednjeafriške republike na sporno območje Kafia Kingi, kjer se proda ali trguje z lokalnimi trgovci.

Ali Kony je odgovoren za pogajanja o cenah slonovine in zadevno barantanje s trgovci. Enkrat ali dvakrat mesečno se s trgovci sestane zaradi pogajanj o ceni slonovine, ki jo ima LRA, v ameriških dolarjih ali sudanskih funtih ali pa zaradi trgovine z orožjem, strelivom in hrano. Joseph Kony je Aliju ukazal, naj največje okle uporabi za nakup protipehotnih min, s katerimi bi obkrožili Konyjev tabor. Ali Kony je julija 2014 nadzoroval operacijo dostave 52 kosov slonovine Josephu Konyju in njihovo dokončno prodajo.

Salim je aprila 2015 zapustil območje Kafia Kingi, da bi prestregel pošiljko oklov. Maja je Salim sodeloval pri prevozu 20 kosov slonovine iz Demokratične republike Kongo na območje Kafia Kingi. Približno istočasno se je Ali srečal s trgovci za nakup potrebščin in načrtovanje prihodnjega srečanja, na katerem bi sklenili dodatne posle in se dogovorili o pogojih nakupa v imenu LRA za slonovino, ki naj bi jo spremljal Salim.

11. Salim KONY (Alias: (a) Salim Saleh Kony; (b) Salim Saleh; (c) Salim Ogaro; (d) Okolu Salim; (e) Salim Saleh Obol Ogaro; (f) Simon Salim Obol)

Naziv: namestnik, Gospodova odporniška vojska

Datum rojstva: (a) 1992; (b) 1991; (c) 1993

Naslov: (a) Kafia Kingi (območje na meji med Sudanom in Južnim Sudanom, katerega končni status še ni določen); (b) Srednjeafriška republika.

Datum uvrstitve na seznam ZN:23. avgust 2016.

Druge informacije:

Salim Kony je namestnik v Gospodovi odporniški vojski (LRA) – subjektu, uvrščenem na seznam –, in sin vodje LRA Josepha Konyja – osebe, uvrščene na seznam. Salim je bil v hierarhijo poveljevanja LRA vključen leta 2010. Je eden izmed skupine višjih oficirjev LRA, ki imajo sedež pri Josephu Konyju. Spletna povezava do posebnega obvestila Interpola in Varnostnega sveta ZN: https://www.interpol.int/en/notice/search/un/5971058

Informacije iz povzetka razlogov za uvrstitev na seznam, ki ga je pripravil Odbor za sankcije:

Salim Kony je bil na seznam uvrščen 23. avgusta 2016 v skladu z odstavkoma 12 ter 13 (d) in (g) Resolucije 2262 (2016), na podlagi katerih se na seznam uvrstijo osebe, ki „sodelujejo pri dejanjih, ki ogrožajo mir, stabilnost ali varnost v Srednjeafriški republiki, ali jih podpirajo“, „podpirajo oborožene skupine ali kriminalne združbe s pomočjo nezakonitega izkoriščanja naravnih virov ali trgovine z njimi v Srednjeafriški republiki ali iz Srednjeafriške republike, vključno z diamanti, zlatom ter prosto živečimi živalmi in proizvodi iz njih“, „vodijo subjekt, ki ga je odbor uvrstil na seznam v skladu z odstavkom 36 ali 37 Resolucije 2134(2014) ali Resolucije 2262 (2016), ali nudijo podporo osebi ali subjektu ali delajo za ali v imenu ali po navodilih osebe ali subjekta, ki ga je odbor uvrstil na seznam v skladu z odstavkom 36 ali 37 Resolucije 2134(2014) ali Resolucije 2262 (2016), ali vodijo subjekt, ki je v lasti ali pod nadzorom na seznam uvrščene osebe ali subjekta.“.

Salim Kony je glavni poveljnik „terenskega štaba“ LRA; že od njegove rane mladosti z Josephom Konyjem skupaj načrtujeta napade in obrambno strategijo LRA. Salim je v preteklosti poveljeval skupini za varovanje Josepha Konyja. Joseph Kony je Salima nedavno zadolžil za vodenje finančnih in logističnih tokov LRA.

Z bratom Alijem Konyjem sta odgovorna za uveljavljanje discipline znotraj LRA. Brata naj bi bila del najožjega vodstvenega kroga okoli Josepha Konyja, člani katerega izvršujejo ukaze Josepha Konyja. Sprejela sta disciplinske odločitve o kaznovanju ali usmrtitvah članov LRA, ki niso upoštevali pravil LRA. Salim naj bi po poročanjih ubil člane LRA, ki so želeli prebegniti, Josephu Konyju pa poročal o dejavnostih skupine in članov LRA.

Salim in Ali po ukazih Josepha Konyja sodelujeta pri tihotapljenju slonovine iz narodnega parka Garamba na severu Demokratične republike Kongo prek Srednjeafriške republike na sporno območje Kafia Kingi, kjer se proda ali trguje z lokalnimi trgovci.

Salim se v spremstvu približno ducata borcev pogosto napoti na mejo s Srednjeafriško republiko, kjer se sreča z drugimi skupinami LRA, ki tihotapijo slonovino iz Garambe proti severu, in jim zagotovi spremstvo. Salim je aprila 2015 zapustil območje Kafia Kingi, da bi prestregel pošiljko oklov. Maja je Salim sodeloval pri prevozu dvajsetih kosov slonovine iz Demokratične republike Kongo na območje Kafia Kingi.

Salim je s skupino borcev LRA junija 2014 vstopil na ozemlje Demokratične republike Kongo, da bi nezakonito lovili slone v Garambi. Po ukazu Josepha Konyja je dva poveljnika LRA spremljal v Garambo, da bi pokazala, kam je bila tri leta pred tem skrita slonovina. Julija 2014 se je Salim sestal z drugo skupino LRA, da bi na območje Kafia Kingi prepeljali skupaj 52 kosov slonovine. Odgovoren je bil za poročanje Josephu Konyju o poslih s slonovino ter posredovanje informacij skupinam LRA o teh poslih.

▼M23

12. Abdoulaye HISSENE (alias: (a) Abdoulaye Issène; (b) Abdoulaye Hissein; (c) Hissene Abdoulaye; (d) Abdoulaye Issène Ramadane; (e) Abdoulaye Issene Ramadan; (f) Issene Abdoulaye)

Naziv: predsednik Conseil National de Défense et de Sécurité (CNDS) in vojaški voditelj Front Populaire pour la Renaissance de Centrafrique (FPRC)

Naziv: „general“

Datum rojstva: (a) 1967; (b) 1. januar 1967

Kraj rojstva: (a) Ndele, Bamingui-Bangoran, Srednjeafriška republika; (b) Haraze Mangueigne, Čad

Državljanstvo: (a) Srednjeafriška republika; (b) Čad

Št. potnega lista: (a) diplomatski potni list Srednjeafriške republike št. D00000897, izdan 5. aprila 2013 (veljaven do 4. aprila 2018); (b) diplomatski potni list Srednjeafriške republike št. D00004262, izdan 11. marca 2014 (veljaven do 10. marca 2019)

Nacionalna identifikacijska številka: Čadska nacionalna osebna izkaznica št. 103-00653129-22, izdana 21. aprila 2009 (veljavna do 21. aprila 2019)

Naslov: (a) KM5, Bangui, Srednjeafriška republika; (b) Nana-Grebizi, Srednjeafriška republika; (c) Ndjari, Ndjamena, Čad; (d) Ndélé, Bamingui-Bangoran (od avgusta 2016 glavno bivališče)

Datum uvrstitve na seznam ZN: 17. maj 2017

Druge informacije: Hissène je bil minister za mladino in šport v kabinetu nekdanjega predsednika Srednjeafriške republike Michela Djotodie. Pred tem je bil vodja politične stranke Konvencija domoljubov za pravičnost in mir. Poleg tega je postal eden od vodij oboroženih milic v Banguiju, predvsem v četrti PK5 (3. okrožje). Oktobra 2016 je bil imenovan za predsednika Conseil National de Défense et de Sécurité; to telo je bilo ustanovljeno zato, da bi združili vojaške voditelje in poveljujoče borce iz vseh frakcij ex-Séléke. Še vedno je na tem položaju, dejansko pa nadzoruje le borce FPRC. Oče se imenuje Abdoulaye. Mati se imenuje Absita Moussa. Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN:

https://www.interpol.int/en/How-we-work/Notices/View-UN-Notices-Individuals

Informacije iz povzetka razlogov za uvrstitev na seznam, ki ga je pripravil Odbor za sankcije:

Abdoulaye Hissène je bil na seznam uvrščen 17. maja 2017 na podlagi odstavkov 16 in 17(g) Resolucije 2339 (2017), ker je „sodel(oval) pri dejanjih, ki ogrožajo mir, stabilnost ali varnost v Srednjeafriški republiki, ali taka dejanja podpira(l), vključno z dejanji, ki ogrožajo ali ovirajo proces politične tranzicije ali proces stabilizacije in sprave ali ki spodbujajo nasilje“, in je „sodel(oval) pri načrtovanju, vodenju, sponzoriranju ali izvedbi napadov zoper misije ZN ali mednarodne varnostne sile, vključno z misijo MINUSCA, misijami Evropske unije in francoskimi operacijami, ki jim nudijo podporo“.

Dodatne informacije:

Abdoulaye Hissène in drugi člani ex-Séléke so v sodelovanju z banditi antibalake (zavezniki nekdanjega predsednika Srednjeafriške republike Françoisa Bozizéja), vključno z Maximom Mokomom, spodbujali nasilne proteste in spopade, ki so se odvijali septembra 2015, v sklopu spodletelega poskusa strmoglavljenja vlade v času, ko se je tedanja predsednica prehodne vlade Catherine Samba-Panza udeleževala zasedanja Generalne skupščine Združenih narodov. Mokoma, Hissèneja in druge je vlada Srednjeafriške republike obtožila različnih kaznivih dejanj v okviru tega spodletelega udara, med drugim umorov, požiga, mučenja in plenjenja.

Leta 2015 je Hissène postal eden od glavnih vodij oboroženih milic v banguijski četrti PK5, sestavljenih iz več kot 100 mož. V tej vlogi je preprečeval svobodo gibanja in vrnitev državnih oblasti na to območje, tudi z nezakonitim obdavčenjem dejavnosti prevoza in trgovinskih dejavnosti. V drugi polovici leta 2015 je bil predstavnik t. i. Nairobistov ex-Séléke v Banguiju v okviru poskusa zbližanja z bojevniki antibalake pod vodstvom Mokoma. Oboroženi možje pod vodstvom Harouna Gayea in Hissèneja so bili vpleteni v nasilne dogodke, do katerih je prišlo med 26. septembrom in 3. oktobrom 2015 v Banguiju.

Člani Hissènejeve skupine so bili osumljeni vpletenosti v napad 13. decembra 2015 (dan ustavnega referenduma) na vozilo Mohameda Mousse Dhaffaneja, enega od vodij ex-Séléke. Hissène je obtožen, da je sprožil nasilje v okrožju KM5 v Banguiju, v katerem je življenje izgubilo pet oseb, 20 pa je bilo ranjenih, in da je tamkajšnjim prebivalcem preprečil glasovanje o ustavnem referendumu. Hissène je ogrozil volitve tako, da je med različnimi skupinami zanetil niz povračilnih napadov.

Policija ga je 15. marca 2016 prijela na banguijskem letališču M'Poko in ga odpeljala na preiskovalni oddelek državne žandarmerije. Pripadniki njegove milice so ga pozneje z uporabo sile osvobodili in ukradli kos orožja, ki ga je policiji pred tem predala misija MINUSCA v okviru izjeme, ki jo je odobril Odbor.

Potem ko so notranje varnostne sile 19. junija 2016 v četrti PK12 aretirale muslimanske trgovce, so Gayeove in Hissènejeve milice v Banguiju ugrabile pet vladnih policistov. Pripadniki misije MINUSCA so 20. junija te policiste skušali rešiti. Oboroženi možje pod vodstvom Hissèneja in Gayea so se spopadli s pripadniki mirovnih sil, ki so skušali rešiti talce. V spopadih je bilo ubitih najmanj šest oseb, en pripadnik mirovnih sil pa je bil ranjen.

Hissène je 12. avgusta 2016 poveljeval konvoju šestih vozil z močno oboroženimi posamezniki. Konvoj, ki je bil na begu iz Banguija, so pripadniki misije MINUSCA prestregli južno od mesta Sibut. Na poti proti severu so se oboroženi možje v tem konvoju spopadli z notranjimi varnostnimi silami na več kontrolnih točkah. Na koncu so jih pripadniki misije MINUSCA ustavili 40 km južno od Sibuta. Po več oboroženih spopadih so pripadniki misije MINUSCA zajeli 11 mož, vendar so jim Hissène in še nekateri ušli. Aretirani posamezniki so pripadnikom misije MINUSCA pojasnili, da je bil Hissène vodja konvoja, njegov cilj pa je bil doseči mesto Bria in se udeležiti srečanja skupin ex-Séléke, ki ga je organiziral Nourredine Adam.

Skupina strokovnjakov je v avgustu in septembru 2016 dvakrat obiskala Sibut, da bi pregledala prtljago konvoja Hissèneja, Gayea in Hamita Tidjanija, ki so jo 13. avgusta zasegli pripadniki misije MINUSCA. Ta skupina je tudi pregledala strelivo, zaseženo 16. avgusta v Hissènejevi hiši. V šestih vozilih in pri zajetih posameznikih so odkrili tako smrtonosno kot nesmrtonosno vojaško opremo. Centralna žandarmerija je 16. avgusta 2016 izvedla racijo na Hissènejevem domu v Banguiju. Najdenih je bilo več kot 700 kosov orožja.

Pripadniki ene od skupin ex-Séléke so se 4. septembra 2016, ko so s šestimi motorji prihajali iz mesta Kaga-Bandoro, da bi odpeljali Hissèneja in njegove pripadnike, pri mestu Dékoa streljali na pripadnike misije MINUSCA. V tem incidentu, je bil ubit eden od bojevnikov ex-Séléke, dva pripadnika mirovnih sil in en civilist pa so bili ranjeni.

13. Martin KOUMTAMADJI (alias: (a) Abdoulaye Miskine; (b) Abdoullaye Miskine; (c) Martin Nadingar Koumtamadji; (d) Martin Nkoumtamadji; (e) Martin Koumta Madji; (f) Omar Mahamat)

Naziv: predsednik in vrhovni poveljnik Front Démocratique du Peuple Centrafricain (FDPC)

Datum rojstva: (a) 5. oktober 1965; (b) 3. marec 1965

Kraj rojstva: (a) Ndïnaba, Čad; (b) Kobo, Srednjeafriška republika; (c) Kabo, Srednjeafriška republika

Državljanstvo: (a) Čad; (b) Srednjeafriška republika; (c) Kongo

Št. potnega lista: (a) diplomatski potni list Srednjeafriške republike št. 06FBO2262, izdan 22. februarja 2007 (veljaven do 21. februarja 2012); (b) službeni potni list Konga št. SA0020249, izdan 22. januarja 2019 (veljaven do 21. januarja 2022)

Naslov: (a) Am Dafock, prefektura Vakaga, Srednjeafriška republika; (b) Ndjamena, Čad (od njegove aretacije novembra 2019)

Datum uvrstitve na seznam ZN: 20. april 2020

Druge informacije: Martin Koumtamadji je FDPC ustanovil leta 2005. Decembra 2012 se je pridružil koaliciji Séléka, nato pa jo aprila 2013 zapustil, potem ko so uporniki prevzeli oblast v Banguiju. Potem ko je bil aretiran v Kamerunu, je bil premeščen v Brazzaville v Republiki Kongo. Ves čas je poveljeval svojim enotam na terenu v Srednjeafriški republiki, tudi ko je bil v Brazzavillu, preden se je vrnil v Srednjeafriško republiko (od novembra 2014 do 2019). FDPC je 6. februarja 2019 podpisal politični sporazum za mir in spravo v Srednjeafriški republiki, vendar Martin Koumtamadji še vedno ogroža mir, stabilnost in varnost v Srednjeafriški republiki. Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN: https://www.interpol.int/en/How-we-work/Notices/View-UN-Notices-Individuals

Informacije iz povzetka razlogov za uvrstitev na seznam, ki ga je pripravil Odbor za sankcije:

Kot predsednik in vrhovni poveljnik Front Démocratique du Peuple Centrafricain (FDPC) – oborožene skupine, ki izvaja nasilna dejanja – Martin Koumatamadji sodeluje pri dejanjih, ki ogrožajo mir, stabilnost in varnost v Srednjeafriški republiki, zlasti pa izvajanje političnega sporazuma za mir in spravo v Srednjeafriški republiki, podpisanega 6. februarja 2019 v Banguiju.

Odklonil je razorožitev borcev FDPC, čeprav se je k temu zavezal kot podpisnik političnega sporazuma za mir in spravo v Srednjeafriški republiki, julija 2019 pa je zagrozil s strmoglavljenjem predsednika Touadére.

Junija 2019 je začel sodelovati z Nourredinom Adamom (glej pri točki 2), ki je uvrščen na seznam oseb, za katere veljajo sankcije, s tesnim sodelavcem slednjega pa je sodeloval pri trgovini z orožjem, da bi okrepil vojaške zmogljivosti FDPC.

Poleg tega je Front Populaire pour la Renaissance de la Centrafrique (FPRC) ponudil, da s svojo oboroženo skupino izvede vojaško operacijo med spopadi v prefekturi Vakaga v letu 2019.

Še naprej je oviral ponovno vzpostavitev državne oblasti na območjih delovanja FPDC, tako da je ohranil nezakonite cestne zapore, da bi izsiljevali pastirje, gospodarske akterje (vključno s podjetji za pridobivanje zlata, ki delujejo v prefekturi Nana-Mombéé) in popotnike.

FDPC je pod njegovim vodstvom zagrešil dejanja, ki pomenijo zlorabe ali kršitve človekovih pravic v prefekturi Nana-Mombéé, vključno z napadi na civiliste aprila 2019, ugrabitvami civilistov marca 2019 (blizu Zoukomba) in dejanji spolnega nasilja in nasilja na podlagi spola maja 2019 (v Bagaryju). Leta 2017 je FDPC prav tako zagrešil 14 dejanj spolnega nasilja med konfliktom.

Med letoma 2016 in 2019 je FDPC rekrutiral otroke kot vojake v oboroženih spopadih, enajst deklet pa je prisilil v poroko s člani FDPC.

Marca 2019 je sodeloval pri oviranju dostave humanitarne pomoči, ko je FDPC pod vodstvom Miskineta izvedel vrsto napadov na glavni cesti iz Kameruna v Bangui.

Pripadniki FDPC so aprila 2019 izvajali tudi napade na misijo MINUSCA blizu Zoukomba (prefektura Nana-Mombéé) in na osi Bouar-Beleko.

▼M26

14. Bi Sidi SOULEMAN (tudi: (a) Sidiki, (b) „General“ Sidiki, (c) Sidiki Abbas, (d) Souleymane Bi Sidi, (e) Bi Sidi Soulemane)

Naziv: Predsednik in samooklicani „general“ uporniške skupine Retour, Réclamation et Réhabilitation (3R)

Datum rojstva: 20. julij 1962

Kraj rojstva: Bokaranga, Srednjeafriška republika

Državljanstvo: Srednjeafriška republika

Št. potnega lista: Prepustnica št. N°235/MISPAT/DIRCAB/DGPC/DGAEI/SI/SP, izdana 15. marca 2019 (izdal jo je minister za notranje zadeve Srednjeafriške republike)

Naslov: Koui, prefektura Ouham-Pendé, Srednjeafriška republika

Datum uvrstitve na seznam ZN: 5. avgust 2020

Druge informacije:

Bi Sidi Souleman vodi paravojaško milico Retour, Réclamation et Réhabilitation (3R), ki ima bazo v Srednjeafriški republiki in od svoje ustanovitve leta 2015 pobija, muči, posiljuje in razseljuje civilno prebivalstvo, se ukvarja s trgovino z orožjem in nezakonitimi davčnimi dejavnostmi ter se bojuje z drugimi milicami. Bi Sidi Souleman je tudi osebno že sodeloval pri mučenju. Skupina 3R je 6. februarja 2019 podpisala politični sporazum za mir in spravo v Srednjeafriški republiki, vendar še naprej sodeluje pri dejanjih, ki pomenijo kršenje sporazuma in ogrožajo mir, stabilnost in varnost v Srednjeafriški republiki. Na primer, 21. maja 2019 je ubila 34 neoboroženih civilistov, ko je v treh vaseh po hitrem postopku usmrtila odrasle moške. Bi Sidi Souleman je organu ZN brez zadržkov potrdil, da je na dan napadov pripadnikom 3R ukazal napad na vasi, ukaza za usmrtitev, naslovljenega na 3R, pa ni priznal. Po poročanju je bil decembra 2020 po pridružitvi koaliciji oboroženih skupin, ki je bila ustanovljena za oviranje volilnega procesa, ubit med spopadi.

Informacije iz povzetka razlogov za uvrstitev na seznam, ki ga je pripravil Odbor za sankcije:

Bi Sidi Souleman je bil na seznam uvrščen 5. avgusta 2020 na podlagi odstavka 20 in odstavka 21(b) Resolucije 2399 (2018), razširjene z odstavkom 5 Resolucije 2507 (2020), zaradi sodelovanja pri dejanjih ali podpiranju dejanj, ki ogrožajo mir, stabilnost ali varnost v Srednjeafriški republiki, vključno z dejanji, ki ogrožajo ali ovirajo proces stabilizacije in sprave ali spodbujajo nasilje, ter sodelovanja pri načrtovanju, vodenju ali storitvi dejanj v Srednjeafriški republiki, ki pomenijo kršitev mednarodnega prava s področja človekovih pravic oziroma mednarodnega humanitarnega prava ali zlorabo ali kršitev človekovih pravic, vključno z napadi na civiliste, napadi na podlagi etnične ali verske pripadnosti žrtev, napadi na civilne objekte, med drugim upravne enote, sodišča, šole in bolnišnice, ter ugrabitvami in prisilnim razseljevanjem.

Dodatne informacije

Kot predsednik in samooklicani „general“ oborožene uporniške skupine Retour, Réclamation et Réhabilitation (3R) Bi Sidi Souleman sodeluje pri dejanjih, ki ogrožajo mir, stabilnost in varnost v Srednjeafriški republiki in zlasti ogrožajo izvajanje političnega dogovora za mir in spravo v Srednjeafriški republiki, podpisanega 6. februarja 2019 v Banguiju.

Skupaj z borci, ki jim poveljuje, izvaja dejanja, ki pomenijo hudo kršitev mednarodnega prava s področja človekovih pravic ali mednarodnega humanitarnega prava. Skupina 3R je 21. maja 2019 ubila 34 neoboroženih civilistov, ko je po hitrem postopku usmrtila odrasle moške v treh vaseh (Kundjili, Lemuna in Bogong).

Pod njegovim vodstvom so pripadniki 3R storili dejanja, ki vključujejo spolno nasilje in nasilje na podlagi spola. Septembra 2017 so med napadom na Bokargo posilili več žensk in deklet. Med marcem in aprilom 2020 so bili vpleteni v sedmih primerih spolnega nasilja v treh vaseh v prefekturi Ouham-Pendé.

Pod njegovim vodstvom so pripadniki 3R še naprej ovirali obnovo državne oblasti na območjih delovanja skupine z ohranjanjem sistemov nezakonitega obdavčevanja, zlasti sezonskih dejavnosti in popotnikov, vpleteni pa so tudi v nezakonito pridobivanje zlata v prefekturah Mombé-Kadéï in Nana-Mombéé.

Leta 2019 so pod njegovim vodstvom pripadniki 3R začeli kršiti mirovni sporazum. Bi Sidi Souleman je že na začetku zavrnil razoroževanje in demobilizacijo borcev skupine 3R, ki naj bi sodelovali v prvi posebni mešani varnostni enoti na zahodu Srednjeafriške republike, 3R pa je tudi še naprej širila nadzor nad ozemlji – to je v septembru 2019 prisililo misijo MINUSCA v začetek operacij v prefekturah Ouham-Pené, Nana-Mambéré in Mambéré-Kadéï – ter trgovala z orožjem, namenjenim okrepitvi vojaških zmogljivosti, in novačila borce iz tujine.

Leta 2020 je 3R pod njegovim vodstvom še naprej kršila mirovni sporazum in širila nadzor nad ozemlji na zahodu. Maja 2020 so pripadniki 3R zasedli žandarmerijo v Bessonu v prefekturi Nana-Mombéé, nekdanji pripadniki 3R pa so zapustili tabor za usposabljanje USMS v Bouarju. Bi Sidi Souleman je 5. junija 2020 oznanil, da 3R do nadaljnjega prekinja sodelovanje v mehanizmih sporazuma za nadaljnje spremljanje. Domnevni pripadniki 3R so 9. junija 2020 napadli tabor za usposabljanje USMS v Bouarju ter skupno kontrolno točke misije MINUSCA in nacionalnih sil v Pougolu. 21. junija 2020 so pripadniki 3R napadli skupno patruljo misije MINUSCA in nacionalnih sil pri Bessonu, v napadu so umrli trije srednjeafriški vojaki.

▼M29

15. Ali DARASSA (alias: a) Ali Darassa Mahamat b) Ali Mahamat Darassa c) Ali Daras d) Ali Darrassa e) Général Ali Darassa)

Naziv: ustanovitelj in vodja Unité pour la Paix en Centrafrique (UPC)

Datum rojstva: 22. september 1978

Kraj rojstva: Kabo, prefektura Ouham, Srednjeafriška republika

Državljanstvo: Srednjeafriška republika

Nacionalna matična št.: 10978000004482

Datum uvrstitve na seznam ZN: 21. december 2021

Druge informacije: Ali Darassa je ustanovil in še vedno vodi milico Unité pour la Paix en Centrafrique (UPC), ki ima bazo v Srednjeafriški republiki. Milica od ustanovitve leta 2014 ubija, muči, posiljuje in razseljuje civilno prebivalstvo, množično zlorablja človekove pravice in krši mednarodno humanitarno pravo ter nedovoljeno trguje z orožjem, izvaja nezakonite davčne dejavnosti ter se bojuje proti obrambnim in varnostnim silam Srednjeafriške republike, pa tudi drugim milicam. Decembra 2020 je imel vodilno vlogo pri ustanovitvi Coalition des patriotes pour le changement (CPC), ki je z orožjem nasprotovala volitvam ter poskušala vkorakati v glavno mesto Bangui, kar je kršitev zavez, ki jih je UPC sprejela v skladu z Accord politique pour la paix et la reconciliation (APPR), podpisanim 6. februarja 2019. Spletna povezava do posebnega obvestila Interpola in Varnostnega sveta ZN: https://www.interpol.int/en/How-we-work/Notices/View-UN-Notices-Individuals

Informacije iz povzetka razlogov za uvrstitev na seznam, ki ga je pripravil Odbor za sankcije:

Ali Darassa je bil na seznam uvrščen 21. decembra 2021 na podlagi odstavka 20 in odstavka 21 (b) Resolucije 2399 (2018), podaljšane z Resolucijo 2588 (2021), zaradi sodelovanja pri dejanjih ali podpiranju dejanj, ki ogrožajo mir, stabilnost ali varnost v Srednjeafriški republiki, vključno z dejanji, ki ogrožajo ali ovirajo proces stabilizacije in sprave ali spodbujajo nasilje, ter zaradi sodelovanja pri načrtovanju, vodenju ali storitvi dejanj v Srednjeafriški republiki, ki pomenijo kršitev mednarodnega prava človekovih pravic in mednarodnega humanitarnega prava ali zlorabo ali kršitev človekovih pravic, vključno z napadi na civilno prebivalstvo, etnično ali versko motiviranimi napadi, napadi na civilne objekte, med drugim upravne enote, sodišča, šole in bolnišnice, ter ugrabitvami in prisilnim razseljevanjem.

Dodatne informacije:

Ali Darassa je ustanovil in še vedno vodi milico Unité pour la Paix en Centrafrique (UPC), ki ima bazo v Srednjeafriški republiki. Milica od ustanovitve leta 2014 ubija, muči, posiljuje in razseljuje civilno prebivalstvo, množično zlorablja človekove pravice in krši mednarodno humanitarno pravo ter nedovoljeno trguje z orožjem, izvaja nezakonite davčne dejavnosti ter se bojuje proti obrambnim in varnostnim silam Srednjeafriške republike, pa tudi drugim milicam. Decembra 2020 je imel vodilno vlogo pri ustanovitvi Coalition des patriotes pour le changement (CPC), ki je z orožjem nasprotovala volitvam ter poskušala vkorakati v glavno mesto, kar je kršitev zavez, ki jih je UPC sprejela v skladu z Accord politique pour la paix et la reconciliation (APPR), podpisanim 6. februarja 2019.

Bojevniki pod poveljstvom Alija Darasse izvajajo dejavnosti, ki pomenijo hude zlorabe človekovih pravic in kršitve mednarodnega humanitarnega prava. Bojevniki UPC so 10. novembra 2014 napadli vas Bolo v prefekturi Ouaka, pri čemer je bilo ubitih 10 civilistov in civilistk, tudi tri starejše ženske, ki so bile žive zažgane v svojih domovih. Enote UPC in FPRC so 12. decembra 2017 začele streljati na bolnišnico in ubile 17 civilistov in civilistk, vključno s štirimi otroki. Enote UPC so 15. novembra 2018 napadle taborišče notranje razseljenih oseb Alindao, ter pri tem ubile med 70 in 100 civilistov in civilistk.

UPC je pod poveljstvom Darasse še naprej nasprotovala ponovni vzpostavitvi državne oblasti. Bojevniki UPC so leta 2016 večkrat predstavljali grožnjo med volilnim postopkom. 29. marca 2016 so streljali nad volišče in ranili več notranje razseljenih oseb.

Ali Darassa od decembra 2020 kot eden od voditeljev CPC sodeluje pri kršitvah APPR, poskusih, da bi preprečili zakonodajne in predsedniške volitve ter, bolj na splošno, destabilizirali Srednjeafriško republiko. Zaradi groženj, ki so jih izražali bojevniki UPC pod poveljstvom Alija Darasse, 27. decembra 2020 ni bilo mogoče voliti na območjih pod nadzorom UPC, na primer na več območjih prefektur Ouaka in Haut-Mbomou. UPC je januarja 2021 poskušal nasilno vkorakati v Bangui.

▼M12

B. Subjekti

▼M27 —————

▼M12

2. GOSPODOVA ODPORNIŠKA VOJSKA – LORD'S RESISTANCE ARMY (alias: (a) LRA; (b) Lord's Resistance Movement (LRM) c) Lord's Resistance Movement/Army (LRM/A)

Naslov: (a) Vakaga, Srednjeafriška republika; (b) Haute-Kotto, Srednjeafriška republika; (c) Basse-Kotto, Srednjeafriška republika; (d) Haut-Mbomou, Srednjeafriška republika; (e) Mbomou, Srednjeafriška republika; (f) HautUolo, Demokratična republika Kongo; (g) Bas-Uolo, Demokratična republika Kongo; (h) (Prijavljeni naslov: Kafia Kingi (območje na meji med Sudanom in Južnim Sudanom, katerega končni status še ni določen). Od januarja 2015 naj bi bilo iz Sudana domnevno izgnanih 500 pripadnikov Gospodove odporniške vojske.

Datum uvrstitve na seznam ZN:7. marec 2016.

Druge informacije:

LRA se je pojavila na severu Ugande v osemdesetih letih. Ugrabila, ubila in pohabila je že na tisoče civilistov po vsej Srednji Afriki, med njimi na stotine v Srednjeafriški republiki. Njen voditelj je Joseph Kony. Spletna povezava do posebnega obvestila Interpola in Varnostnega sveta ZN: https://www.interpol.int/en/notice/search/un/5932344

Informacije iz povzetka razlogov za uvrstitev na seznam, ki ga je pripravil Odbor za sankcije:

Gospodova odporniška vojska je bila na seznam uvrščena 7. marca 2016 na podlagi odstavkov 12 in 13 (b), (c) in (d) Resolucije 2262 (2016), ker je „sodel(ovala) pri dejanjih, ki ogrožajo mir, stabilnost ali varnost v Srednjeafriški republiki ali jih podpira(la)“, „sodel(ovala) pri načrtovanju, vodenju ali zagrešitvi dejanj, s katerimi se krši mednarodno pravo na področju človekovih pravic ali mednarodno humanitarno pravo ali s katerimi se zlorabljajo ali kršijo človekove pravice v Srednjeafriški republiki, vključno z dejanji, ki vključujejo spolno nasilje, napadi na civiliste, napadi na podlagi etnične ali verske pripadnosti žrtev, napadi na šole in bolnišnice ter ugrabitvami in prisilnim izseljevanjem“, „novači(la) ali izkorišča(la) otroke v oboroženih spopadih v Srednjeafriški republiki in s tem krši(la) veljavno mednarodno pravo“; in „podpira(la) oborožene skupine ali kriminalne združbe s pomočjo nezakonitega izkoriščanja naravnih virov ali trgovine z njimi v Srednjeafriški republiki, vključno z diamanti, zlatom ter prosto živečimi živalmi in proizvodi iz njih“.

Dodatne informacije:

LRA se je pojavila na severu Ugande v osemdesetih letih ter ugrabila, ubila in pohabila že na tisoče civilistov po vsej Srednji Afriki. Njen voditelj Joseph Kony je zaradi vse večjega vojaškega pritiska v letih 2005 in 2006 ukazal umik LRA iz Ugande. Od takrat je ta skupina dejavna v Demokratični republiki Kongo, Srednjeafriški republiki, Južnem Sudanu in menda tudi Sudanu.

Od leta 2013 LRA izvaja ugrabitve, razselitve, in uboje stotin posameznikov, pa tudi spolno nasilje po vsej Srednjeafriški republiki, ter ropa in uničuje civilno lastnino. LRA je prisotna predvsem na vzhodu Srednjeafriške republike in domnevno tudi na območju Kafia Kingi na meji med Sudanom in Južnim Sudanom, katerega končni status še ni določen, a je pod vojaškim nadzorom te skupine, kjer napada vasi ter pleni hrano in zaloge. Borci nastavljajo zasede in napadajo varnostne sile, ki jim med odzivanjem na napade LRA kradejo opremo, poleg tega pa so tarče napadov LRA tudi vasi brez vojaške prisotnosti, ki jih ropajo. LRA je okrepila napade na rudnike diamantov in zlata.

Enote LRA pogosto spremljajo ujetniki, ki so prisiljeni delati kot nosači, kuharji in spolni sužnji. Ta skupina izvaja seksistično nasilje, vključno s posilstvi žensk in mladih deklet.

Decembra 2013 je LRA v Haute-Kotto ugrabila na ducate ljudi. Skupina naj bi bila od začetka leta 2014 vpletena v ugrabitve stotin civilistov v Srednjeafriški republiki.

Njeni borci so v začetku leta 2014 večkrat napadli Obo v prefekturi Haut-Mbomou na vzhodu Srednjeafriške republike.

Skupina je med majem in julijem 2014 še naprej napadala Obo in druge kraje na jugovzhodu Srednjeafriške republike ter med drugim v začetku junija izvedla tudi očitno usklajene napade in ugrabitve v prefekturi Mbomou.

Vsaj od leta 2014 dalje je vključena v nezakonit lov na slone in nezakonito trgovino z njimi, s čimer se financira. Domnevno nezakonito trguje s slonovino iz narodnega parka Garamba na severu Demokratične republike Kongo, s katero v Darfurju trguje v zameno za orožje in zaloge. Nezakonito ulovljene slonje okle naj bi prek Srednjeafriške republike prevažala za prodajo v sudanski Darfur. Poleg tega naj bi Kony v začetku leta 2014 borcem LRA ukazal ropanje rudarjev diamantov in zlata na vzhodu Srednjeafriške republike, da bi plen lahko prepeljali v Sudan. Od januarja 2015 naj bi bilo iz Sudana domnevno izgnanih 500 pripadnikov Gospodove odporniške vojske.

V začetku februarja 2015 so borci LRA, oboroženi s težkim orožjem, ugrabili civiliste v Kpangbayangi, Haut-Mbomou, ter ukradli hrano.

20. aprila 2015 je zaradi napada na Ndambissouo na jugovzhodu Srednjeafriške republike in ugrabitve tamkajšnjih otrok zbežala večina prebivalcev te vasi. LRA je v začetku julija 2015 napadla več vasi v prefekturi Haute-Kotto na jugu države; med napadi je ropala, izvajala nasilje zoper civiliste, požigala hiše in ugrabljala.

Napadi, ki se pripisujejo LRA, so od januarja 2016 vse pogostejši v prefekturah Mbomou, Haut-Mbomou in Haute-Kotto ter zlasti usmerjeni na rudarska območja v Haute-Kotto. Pri teh napadih prihaja do ropanja, nasilja zoper civiliste, uničevanja lastnine in ugrabitev. Zaradi njih se prebivalstvo razseljuje, vključno z okoli 700 osebami, ki so se zatekle v Brio.

▼B









PRILOGA II

Spletna mesta za informacije o pristojnih organih ter naslov za pošiljanje uradnih obvestil Evropski Komisiji

▼M30

BELGIJA

https://diplomatie.belgium.be/en/policy/policy_areas/peace_and_security/sanctions

BOLGARIJA

https://www.mfa.bg/en/EU-sanctions

ČEŠKA

www.financnianalytickyurad.cz/mezinarodni-sankce.html

DANSKA

http://um.dk/da/Udenrigspolitik/folkeretten/sanktioner/

NEMČIJA

https://www.bmwi.de/Redaktion/DE/Artikel/Aussenwirtschaft/embargos-aussenwirtschaftsrecht.html

ESTONIJA

https://vm.ee/et/rahvusvahelised-sanktsioonid

IRSKA

https://www.dfa.ie/our-role-policies/ireland-in-the-eu/eu-restrictive-measures/

GRČIJA

http://www.mfa.gr/en/foreign-policy/global-issues/international-sanctions.html

ŠPANIJA

https://www.exteriores.gob.es/es/PoliticaExterior/Paginas/SancionesInternacionales.aspx

FRANCIJA

http://www.diplomatie.gouv.fr/fr/autorites-sanctions/

HRVAŠKA

https://mvep.gov.hr/vanjska-politika/medjunarodne-mjere-ogranicavanja/22955

ITALIJA

https://www.esteri.it/it/politica-estera-e-cooperazione-allo-sviluppo/politica_europea/misure_deroghe/

CIPER

https://mfa.gov.cy/themes/

LATVIJA

http://www.mfa.gov.lv/en/security/4539

LITVA

http://www.urm.lt/sanctions

LUKSEMBURG

https://maee.gouvernement.lu/fr/directions-du-ministere/affaires-europeennes/organisations-economiques-int/mesures-restrictives.html

MADŽARSKA

https://kormany.hu/kulgazdasagi-es-kulugyminiszterium/ensz-eu-szankcios-tajekoztato

MALTA

https://foreignandeu.gov.mt/en/Government/SMB/Pages/SMB-Home.aspx

NIZOZEMSKA

https://www.rijksoverheid.nl/onderwerpen/internationale-sancties

AVSTRIJA

https://www.bmeia.gv.at/themen/aussenpolitik/europa/eu-sanktionen-nationale-behoerden/

POLJSKA

https://www.gov.pl/web/dyplomacja/sankcje-miedzynarodowe

https://www.gov.pl/web/diplomacy/international-sanctions

PORTUGALSKA

https://www.portaldiplomatico.mne.gov.pt/politica-externa/medidas-restritivas

ROMUNIJA

http://www.mae.ro/node/1548

SLOVENIJA

http://www.mzz.gov.si/si/omejevalni_ukrepi

SLOVAŠKA

https://www.mzv.sk/europske_zalezitosti/europske_politiky-sankcie_eu

FINSKA

https://um.fi/pakotteet

ŠVEDSKA

https://www.regeringen.se/sanktioner

Naslov za pošiljanje uradnih obvestil Evropski komisiji:

European Commission

Directorate-General for Financial Stability, Financial Services and Capital Markets Union (DG FISMA)

Rue de Spa 2

B-1049 Bruxelles/Brussel, BELGIQUE/BELGIË

e-naslov: relex-sanctions@ec.europa.eu